Η Ραχήλ Μακρή για τις Γερμανικές Οφειλές – ΡΑΧΗΛ ΜΑΚΡΗ\nΗ Ραχήλ Μακρή για τις Γερμανικές Οφειλές\nPosted on Σεπτεμβρίου 1, 2015 από Rachel Makri in ΝΟΜΟΘΕΤΙΚΟ ΕΡΓΟ, ΟΛΟΜΕΛΕΙΕΣ - ΕΠΙΤΡΟΠΕΣ // 0 Comments\nΡαχήλ Μακρή στην 10η Γενική Συνέλευση της Παγκόσμιας Διακοινοβουλευτικής Ένωσης Ελληνισμού για τη Διεκδίκηση των Γερμανικών Οφειλών | 23.07.2015\nΡΑΧΗΛ ΜΑΚΡΗ: Τώρα θα με μαλώσεις αν πω «Ευχαριστώ κ. Πρόεδρε», ωστόσο για λόγους αβροφροσύνης θα πω «Ευχαριστώ κ. Πρόεδρε».\nΚατ’ αρχήν θα ήθελα να απαντήσω στον Μανώλη τον Γλέζο, ότι στο ερώτημά του γιατί αποδεχθήκαμε, να πω ότι κάποιοι δεν αποδεχθήκαμε, ωστόσο όμως δυστυχώς, σε αυτή τη Βουλή με απόφαση κάποιων ξεκινήσανε να νομοθετούνε καθ’ υπόδειξη των δανειστών.\nΚάποιοι αντιστέκονται σε αυτό και προσπαθούν τουλάχιστον να μην σηκωθεί στο Ελληνικό Κοινοβούλιο η Γερμανική σημαία, χωρίς να έχω κανένα πρόβλημα με τους Γερμανούς συμπολίτες μας, τους οποίους αγαπώ βέβαια ως συμπολίτες μέσα στην Ευρωπαϊκή οικογένεια.\nΚαι επειδή μου δίδεται η ευκαιρία αφού είσαι εδώ, να σου ζητήσω και μια συγνώμη, γιατί βιάστηκα σε μία δήλωσή σου τον Φεβρουάριο να βγω ως νεότερη και να ασκήσω κριτική. Εκεί βέβαια ξέχασα αυτό που μου έλεγε ο δικός μου ο παππούς, ότι πρέπει να ακούμε τους μεγαλύτερους. Βέβαια όχι τους μεγαλύτερους, όποιον μεγαλύτερο υπάρχει, γιατί η σοφία δεν συμβαδίζει πάντα με την ηλικία.\nΜου έλεγε όμως και κάτι άλλο πέρα από αυτό. Οπότε οφείλω να θυμάμαι αυτά που μου έλεγε όταν ήμουν μικρή. Οπότε αφού επιβεβαιώθηκε σε αυτό που μου έλεγε και πρέπει να το ακολουθήσω πλέον σε όλη μου τη ζωή, επιβεβαιώθηκε και σε αυτό που μου έλεγε εκείνα τα δύσκολα χρόνια, ότι έτρωγαν κρέας, ξέρετε, μόνο το Πάσχα, εκείνες τις εποχές της απόλυτης φτώχειας της Ελληνικής κοινωνίας. Ότι εγώ το ψάρι το λέω ψάρι και το κρέας το λέω κρέας κ. Γλέζο αγαπητέ.\nΚαι κλείνω με αυτό στην απάντηση και τοποθέτηση που ήθελα να κάνω, αφού έχω την ευκαιρία να σε βλέπω και να σε ευχαριστήσω κιόλας για όλα αυτά που έχεις κάνει μέχρι σήμερα για την πατρίδα και τον Ελληνικό λαό.\nΥπό τις σημερινές συνθήκες όπου η χώρας μας βιώνει έναν απροκάλυπτο εκβιασμό από αυτούς οι οποίοι έχουν χάσει ήδη το θεσμικό τους ρόλο λόγω των ενεργειών στις οποίες έχουν προβεί εκβιάζοντας την Ελληνική Κυβέρνηση και αψηφώντας τη θέληση του Ελληνικού λαού, αποτελεί πρώτιστη αποστολή για όλους, αλλά ιδιαίτερα για το Κοινοβούλιο η διερεύνηση και η διεκδίκηση κάθε απαίτησης, δίκαιης νομικά, τεκμηριωμένης και μη παραγεγραμμένης, η οποία εκτός από τις υλικές αποζημιώσεις έχει και βαρύνουσα σημασία, καθώς θα αποτελέσει το εφαλτήριο κάθε δίκαιης διεκδίκησης όπως αυτής του Κατοχικού Δανείου που αντιπροσωπεύει την καταλήστευση των Ελλήνων το 1944 και των πολεμικών αποζημιώσεων, οι οποίες αποτελούν τον ελάχιστο αλλά απαραίτητο φόρο τιμής στους συγγενείς των θυμάτων που σφαγιάστηκαν και υπέστησαν θηριωδίες από τον στρατό κατοχής.\nΑπό το 2010 και μετά, η χώρα μας αντιμετωπίζει έναν οικονομικό πόλεμο, του οποίου τα αποτελέσματα στην κοινωνία και στους πολίτες προσομοιάζουν τα αποτελέσματα της φυσικής κατοχής στη περίοδο του Β’ Παγκοσμίου πολέμου. Δυστυχώς, πρέπει να σας ενημερώσω ότι Έλληνες πολίτες ψάχνουν στα σκουπίδια για λεμονόκουπες, όχι γιατί δεν επιθυμούν να δουλέψουν αλλά γιατί τα λάθη εσκεμμένα ή μη των Κυβερνήσεων που πέρασαν από τη χώρα και των εταίρων βέβαια δανειστών, τους στέρησαν τη δουλειά και τη δυνατότητα διαβίωσης, τη στέγη και την αξιοπρέπεια.\nΌτι μικρά παιδιά χάνουν και τη ζωή τους από την έλλειψη φαρμάκων, επειδή έχουν άνεργους γονείς που αδυνατούν να τους τα παρέχουν. Ότι μικρά παιδιά λιποθυμούν μέσα στα σχολεία από ασιτία.\nΩς Ελληνίδα Βουλευτής έχω καθήκον να προασπίσω με κάθε κόστος και με κάθε θυσία, τα δίκαια αιτήματα αυτού του λαού. Ως Βουλευτής βέβαια, του Ν. Κοζάνης, δεν θα μπορούσα να μην αναφερθώ στις θηριωδίες που υπέστη η περιοχή την οποία εκπροσωπώ.\nΟ Ν. Κοζάνης είναι μία περιοχή η οποία πλήρωσε βαρύ φόρο αίματος, διπλό ολοκαύτωμα στο μαρτυρικό Μεσόβουνο Εορδαίας Κοζάνης και στους πύργους Εορδαίας. Στις 24 Απριλίου του 1944, οι Γερμανοί με τη βοήθεια δωσιλόγων τουφέκισαν και έκαψαν ζωντανούς 318 ανθρώπους μεταξύ των οποίων βρέφη και μικρά παιδιά. Έκαψαν τα σπίτια τους και έκλεψαν τα υπάρχοντά τους. Οι Ελληνικές αξιώσεις λοιπόν, είναι ηθικά βαρύνουσες, απαράγραπτες και πλήρως τεκμηριωμένες ιστορικά, νομικά και πολιτικά.\nΩς μέλος λοιπόν της Επιτροπής για τη διεκδίκηση των γερμανικών αποζημιώσεων και των κλεμμένων αρχαιολογικών θησαυρών, έχω προτείνει την εγγραφή των αξιώσεων στον Κρατικό Προϋπολογισμό, προκειμένου αυτές οι απαιτήσεις να γίνουν απαιτητές.\nΟ τρόπος αυτός βασίζεται στη Διεθνή εμπειρία και απαιτεί ένα συγκεκριμένο σχεδιασμό και μία συγκεκριμένη μεθοδολογία, που θα οδηγήσει όπως θεωρώ στη δικαίωση των Εθνικών απαιτήσεων.\nΔεν είναι δυνατόν να δεχτούμε άτρητα μονομερείς διαγραφές αυτών οι οποίοι αιματοκύλησαν την ανθρωπότητα, αιματοκύλησαν τη πατρίδα μας, τη στιγμή που αυτή η πατρίδα που αιματοκύλησαν δέχεται εκβιασμούς για κάτι το οποίο δεν μπορούν να πραγματοποιήσουν. Δηλαδή, τη μονομερή έξοδο της Ελλάδας από την Ευρωζώνη, καθώς και τη μη αποδοχή και της διαγραφής ενός χρέους που είναι ανήθικο και επαχθές.\nΗ απόδοση των Γερμανικών Αποζημιώσεων έχει τεθεί ως βασικό ζήτημα στο Ελληνικό Κοινοβούλιο και γίνεται μία μεγάλη προσπάθεια από τα μέλη Βουλευτές αυτής της Επιτροπής και όχι μόνο. Εμείς ζητούμε, την βοήθειά σας, όπως σας είπε και η ΠτΒ, η οποία ανέλαβε αυτή τη πρωτοβουλία της επανασύστασης της Επιτροπής, γιατί είχε ξεκινήσει από την προηγούμενη Κοινοβουλευτική περίοδο. Ωστόσο, σας έχουμε ανάγκη και από όσο γνωρίζω οι περισσότεροι είσαστε Έλληνες στην καταγωγή, ώστε μέσω της Κοινοβουλευτικής Διπλωματίας να επικοινωνήσετε αυτή τη προσπάθεια σε όλο τον κόσμο, στις χώρες τις οποίες βέβαια, είσαστε Βουλευτές.\nΧρειαζόμαστε λοιπόν τη βοήθειά σας, προκειμένου να συνεχιστεί η διεκδίκηση και η τελική δικαίωση και να μην παραγραφεί ως προαπαιτούμενο κάποιας δόσης για ένα χρέος που όπως σας είπα είναι ξεκάθαρα και κατάφορα επαχθές και επονείδιστο.\nΡαχήλ Μακρή Τοποθέτηση στην Διακομματική Κοινοβουλευτική Επιτροπή για τη διεκδίκηση των γερμανικών οφειλών (01.04.2015 – Α’ Συνεδρίαση)\nΣτην Αθήνα, σήμερα, 1 Απριλίου 2015, ημέρα Τετάρτη και ώρα 16.35΄, συνεδρίασε, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, η Διακομματική Κοινοβουλευτική Επιτροπή για τη διεκδίκηση των γερμανικών οφειλών (πολεμικών αποζημιώσεων, επανορθώσεων, αποπληρωμής του κατοχικού δανείου, επιστροφής των κλεμμένων αρχαιολογικών), υπό την Προεδρία της Προέδρου της Βουλής των Ελλήνων και Προέδρου της Επιτροπής, κυρίας Ζωής Κωνσταντοπούλου, με θέμα ημερήσιας διάταξης:\nΈναρξη εργασιών – Προγραμματισμός του έργου της Επιτροπής.\nΡΑΧΗΛ ΜΑΚΡΗ: «Κατ’ αρχήν θα ήθελα να πω ότι εάν η ΝΔ είχε αντιρρήσεις ως προς τον τρόπο σύστασης της συγκεκριμένης Επιτροπής θα μπορούσε να το είχε δηλώσει καθόσον εκπροσωπείται στην Διάσκεψη των Προέδρων και εκπροσωπείται έχοντας Αντιπρόεδρο, τον κ. Κακλαμάνη. Δεν χρειαζόταν, λοιπόν, να έρθουμε εδώ για να παρακολουθήσουμε ……..\nΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής): Ο Αντιπρόεδρος δεν εκπροσωπεί κόμμα στην Διάσκεψη Προέδρων. Εκπροσωπεί τον εαυτό του και τον θεσμικό του ρόλο.\nΡΑΧΗΛ ΜΑΚΡΗ: Μ’ αυτή την λογική όλοι οι Βουλευτές εκπροσωπούμε το θεσμικό μας ρόλο και όχι τα κόμματα. Το κόμμα σας, όμως, σας πρότεινε και σας ψήφισαν οι Βουλευτές.\nΕπειδή, λοιπόν, αυτή η Επιτροπή είναι μια Επιτροπή πάρα πολύ σοβαρή και σημαντική, είναι διακομματική και συμμετέχουν Βουλευτές άμισθοι, που σημαίνει ότι είναι πάρα πολύ μεγάλο όλο αυτό το οποίο πάμε να δουλέψουμε γι’ αυτή την Επιτροπή για την ηθική α μη τι άλλο, δικαίωση των θυμάτων της ναζιστικής θηριωδίας, δεν ταιριάζει σε μια τέτοια Επιτροπή να έρχονται εδώ μ’ αυτό τον τρόπο Βουλευτές και να εκδηλώνουν τέτοιες φασίζουσες συμπεριφορές, α μη τι άλλο, ναζιστικές συμπεριφορές.\nΔεν μπορώ να συμμετέχω στην Επιτροπή αν συμμετέχει ο κ. Κυριαζίδης. Θα αποχωρήσω. Ζητώ την αποπομπή του και αν υπάρχει διαδικασία της Βουλής για την αποπομπή του κ. Κυριαζίδη. Δεν μπορώ να είμαι στην ίδια Επιτροπή για ένα τέτοιο μεγάλο ζήτημα με έναν Βουλευτή ο οποίος έχει τέτοιες χυδαίες και ρατσιστικές συμπεριφορές, οι οποίες παραπέμπουν σε άλλες εποχές, σε άλλα κόμματα. Να τον ανακαλέσετε εσείς στην τάξη κυρία Πρόεδρε, και να αναζητηθεί σύμφωνα με τον Κανονισμό της Βουλής, ώστε να αποπεμφθεί ο κ. Κυριαζίδης ως μέλος της Επιτροπής, γιατί δεν ταιριάζει ούτε το προφίλ του ούτε ο ίδιος στο να συμμετέχει σε αυτή την Επιτροπή. Σας ευχαριστώ.\nΔΗΜΗΤΡΙΟΣ ΚΥΡΙΑΖΙΔΗΣ: Κυρία Πρόεδρε, να με προστατεύσετε. Να μας πει ποιες είναι οι χυδαίες και ρατσιστικές μου απόψεις.\nΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Βουλής – Πρόεδρος της Επιτροπής): Κύριε Κυριαζίδη, σας παρακαλώ.\nΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής): Κυρία Πρόεδρε, νομίζω ότι εδώ τώρα περάσαμε τα εσκαμμένα.\nΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Βουλής – Πρόεδρος της Επιτροπής): Κύριε Κακλαμάνη, αφήστε την Πρόεδρο να διευθύνει ή αν θέλετε ελάτε και δίπλα μου ως Αντιπρόεδρος για να μην έχω κενές καρέκλες.\nΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής): Κυρία Πρόεδρε, είδατε ότι εγώ είχα άλλη θέση, αλλά τώρα ξεπεράσαμε τα εσκαμμένα.\nΡΑΧΗΛ ΜΑΚΡΗ: Κύριε Κακλαμάνη, με συγχωρείτε για τη διακοπή, αλλά θα ήθελα να μου πείτε ποιος όρισε τον κύριο Κυριαζίδη ως μέλος της συγκεκριμένης Επιτροπής.\nΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής): Η Νέα Δημοκρατία.\nΡΑΧΗΛ ΜΑΚΡΗ: Άρα το κόμμα της ΝΔ, το οποίο αν είχε αντιρρήσεις μπορούσε να τις εκφράσει μέσω εσάς κύριε Κακλαμάνη και όχι να έρχεσθε εδώ για μια ακόμα φορά για να δημιουργείτε θέματα, για να δημιουργείτε αυτό το σόου, όπως συνηθίζετε όλες αυτές τις ημέρες. Πείτε το καθαρά, λοιπόν, συμμετέχετε ή δεν συμμετέχετε».\nΠαρατίθενται τα πρακτικά όλης της Συνεδρίασης\nΡαχήλ Μακρή Ομιλία για την σύσταση Επιτροπής Διεκδίκησης των Γερμανικών Αποζημιώσεων | 10.03.2015\nΑθήνα, 10 Μαρτίου 2015, ημέρα Τρίτη και ώρα 19.50΄ Αίθουσα των συνεδριάσεων του Βουλευτηρίου η Βουλή σε ολομέλεια.\nΣυζήτηση πρότασής της Προέδρου της Βουλής για την επανασύσταση, επανασυγκρότηση και αναβάθμιση της Διακομματικής Κοινοβουλευτικής Επιτροπής για τη διεκδίκηση των γερμανικών οφειλών προς την Ελλάδα, διεκδίκηση οφειλόμενων αποζημιώσεων, επανορθώσεων, της αποπληρωμής του αναγκαστικού κατοχικού δανείου και της επιστροφής των κλεμμένων αρχαιολογικών θησαυρών.\nΠΡΟΕΔΡΟΣ (Ζωή Κωνσταντοπούλου): ……………………..\nΤο λόγο έχει η κ. Ραχήλ Μακρή από το ΣΥΡΙΖΑ.\nΡΑΧΗΛ ΜΑΚΡΗ: «Ευχαριστώ, κυρία Πρόεδρε.\nΗ γερμανική κυβέρνηση διεκδικεί το κούρεμα του δημοσίου χρέους, βέβαια όχι του ελληνικού δημόσιου χρέους, όπως πολύ πιθανόν καταλάβατε και δικαίως απορήσατε δεδομένης της στάσης του Γερμανού Υπουργού Οικονομικών στις συνεδριάσεις του Eurogroup.\nΗ Γερμανία χωρίς διάλογο, χωρίς θεσμούς, χωρίς συζήτηση επιθυμεί να κουρέψει τις ηθικές και οικονομικές υποχρεώσεις της προς την Ελλάδα. Επικαλούνται προφορικές συμφωνίες αμφιβόλου βασιμότητας και σταματούν τις συζητήσεις όταν τίθενται οι ελληνικές απαιτήσεις για νομιμότητα.\nΌσο, όμως κι αν προσπαθούν να ξεχάσουμε, δεν ξεχνάμε. Δεν ξεχνάμε τα αποτελέσματα της ναζιστικής κατοχής και τις φασιστικές εξάρσεις βίας, όπως τις εκτελέσεις, τις σφαγές, τις θηριωδίες που βίωσαν πρόγονοί μας σε όλη την ελληνική επικράτεια.\nΟ Νομός Κοζάνης είναι μία περιοχή που πλήρωσε βαρύ φόρο αίματος. Δύο από τα πλέον φρικιαστικά εγκλήματα των ναζί κατά την περίοδο της κατοχής ήταν το διπλό ολοκαύτωμα στο μαρτυρικό Μεσόβουνο Εορδαίας Κοζάνης και στους Πύργους.\nΣτις 23 Απριλίου του 1944 οι Γερμανοί, με τη βοήθεια δωσίλογων, τουφέκισαν κι έκαψαν ζωντανούς, δίχως καμμία διάκριση, τριακόσιους δεκαοχτώ ανθρώπους, γυναίκες, άνδρες, παιδιά και βρέφη. Έκαψαν τα σπίτια τους και άρπαξαν όλα τα υπάρχοντά τους. Οι φωνές οδύνης, αγωνίας και φόβου των κατοίκων του χωριού Πύργοι Εορδαίας εκείνο το πρωινό δεν θα σβήσουν ποτέ από τη μνήμη όσων διασώθηκαν. Τρόμαζε η γη από εκείνες τις φωνές, μας αφηγείται η Αθηνά Τσιλογιάννη. Δεν διεκδικούμε χρήματα για να ξεχάσουμε τις θηριωδίες, δεν διεκδικούμε εκδίκηση, αλλά επανόρθωση της μνήμης των αδικοχαμένων άοπλων γυναικόπαιδων που πλήρωσαν με το αίμα τους την υπεράσπιση και προάσπιση της πατρίδας μας.\nΓια τους λόγους αυτούς οι ελληνικές αξιώσεις είναι ηθικά βαρύνουσες, απαράγραπτες και πλήρως τεκμηριωμένες ιστορικά, νομικά και πολιτικά. Οι ενιαίες και αδιαίρετες αξιώσεις έναντι της Γερμανίας περιλαμβάνουν, πέρα από τις ηθικές και συμβολικές αποζημιώσεις στις οικογένειες των θυμάτων της ναζιστικής θηριωδίας, το κατοχικό δάνειο, τις επανορθώσεις για την καταστροφή των υποδομών, την αρπαγή του πλούτου του ελληνικού λαού και την επιστροφή των κλεμμένων και λεηλατημένων αρχαιολογικών θησαυρών μας.\nΠώς αποτιμούνται αυτά τα ποσά; Σύμφωνα με τη διαδικτυακή έκδοση του «Der Spiegel» υπολογίζεται ότι η Γερμανία χρωστά στην Ελλάδα 108 δισεκατομμύρια ευρώ για την ανοικοδόμηση κατεστραμμένων υποδομών και 54 δισεκατομμύρια ευρώ για το κατοχικό δάνειο. Σύμφωνα πάντα με τους Γερμανούς, μόνο αυτά αντιστοιχούν σε ένα μεγάλο κομμάτι του σημερινού ελληνικού δημοσίου χρέους.\nΗ διαπίστωση, όμως, δεν αρκεί. Οι συζητήσεις επιτροπών με ιστορικές αναφορές και φιλολογικές συζητήσεις δεν επαρκούν, ούτε μπορούμε να επαφιόμαστε στην καλή διάθεση και τη διεκδικητική ικανότητα κάθε Υπουργού, ο οποίος έχοντας τις καλύτερες των προθέσεων, δεν διαθέτει την απαιτούμενη θεσμική βάση και επιστημονική τεκμηρίωση για την ευόδωση των αξιώσεων.\nΓια τους ανωτέρω αναφερόμενους λόγους πρώτιστο μέλημα αποτελεί η επανασύσταση της επιτροπής διεκδίκησης των ελληνικών αξιώσεων έναντι της Γερμανίας, η οποία οφείλει να λειτουργεί με διαφάνεια των ενεργειών της και του σχεδιασμού των κινήσεών της, με βάση την αποτελεσματική θεμελίωση της διεκδίκησης.\nΗ επιτροπή θα πρέπει να επιλέξει τους στόχους, τις διαδικασίες και τη μεθοδολογία που θα ακολουθήσει δυνάμει της διεθνούς εμπειρίας.\nΜια βασική πρόταση στο πλαίσιο αυτό είναι η εγγραφή των αξιώσεων στον ελληνικό προϋπολογισμό, προκειμένου να γίνουν οι απαιτήσεις απαιτητές. Ο τρόπος αυτός βασίζεται στη διεθνή εμπειρία, απαιτεί ένα συγκεκριμένο σχεδιασμό και ειδικές γνώσεις μεθοδολογίας. Θεωρώ, μετά από μελέτη και επεξεργασία στην προηγούμενη Κοινοβουλευτική Περίοδο, ότι μπορεί να οδηγήσει με επιτυχία στη δικαίωση των εθνικών απαιτήσεων.\nΕπειδή ακούστηκε κάτι για συμψηφισμό σε όλη τη διάρκεια της Ολομέλειας, πέρα από τα επιχειρήματα τα οποία ακούστηκαν από τον κ. Μηταφίδη, σε καμμία περίπτωση η απαίτηση αυτή δεν μπορεί να συμψηφιστεί με υποχρέωση που συνδέεται με το χρέος της χώρας, καθώς το χρέος είναι επαχθές και επονείδιστο και πρέπει να προσδιοριστεί το ύψος αυτού μέσω της συγκρότησης επιτροπής λογιστικού ελέγχου.\nΚυρία Πρόεδρε, σας καλώ, επειδή το έχετε εξαγγείλει, να προβείτε άμεσα στη σύσταση αυτής της επιτροπής, προκειμένου η Κυβέρνηση όλων των Ελλήνων να πραγματοποιήσει και να υλοποιήσει τη δέσμευσή της προς τον ελληνικό λαό για τη διαγραφή του.\nΗ ανάληψη πρωτοβουλίας για την επανασύσταση της επιτροπής διεκδίκησης των ελληνικών αξιώσεων έναντι της Γερμανίας από το Ελληνικό Κοινοβούλιο, αποτελεί ένα σημαντικό βήμα, ένα βήμα στον αγώνα των Ελλήνων για τη δικαίωση όλων αυτών που θυσιάστηκαν. Σε αυτό τον αγώνα δεν δρούμε ρεβανσιστικά, αλλά ούτε συμβιβαστικά, γιατί στην ηθική δικαίωση δεν χωρά ούτε ρεβανσισμός, αλλά ούτε συμβιβασμός.\nΡαχήλ Μακρή στην 10η Γενική Συνέλευση της Παγκόσμιας Διακοινοβουλευτικής Ένωσης Ελληνισμού για τη Διεκδίκηση των Γερμανικών Οφειλών | 23.07.2015 http://bit.ly/2rPKAU7\nΡαχήλ Μακρή Τοποθέτηση στην Διακομματική Κοινοβουλευτική Επιτροπή για τη διεκδίκηση των γερμανικών οφειλών (01.04.2015 – Α’ Συνεδρίαση) http://bit.ly/2scsk7W\nΡαχήλ Μακρή Ομιλία για την σύσταση Επιτροπής Διεκδίκησης των Γερμανικών Αποζημιώσεων | 10.03.2015 http://bit.ly/2ta8d7W


Συμβάσεις έργων στην Αρκαδία υπέγραψε ο περιφερειάρχης Πελοποννήσου Π. Νίκας - Περιφέρεια Πελοποννήσου\nΣειρά συμβάσεων έργων στην Αρκαδία υπέγραψε ο περιφερειάρχης Πελοποννήσου Παναγιώτης Νίκας σήμερα Δευτέρα 17 Ιανουαρίου, στα γραφεία της Περιφερειακής Ενότητας, στην Τρίπολη.\nΣυγκεκριμένα, ο περιφερειάρχης υπέγραψε συμφωνητικό 166.572,06 ευρώ για την ασφαλτόστρωση του επαρχιακού δρόμου Πελετά – Βλησιδιά, έργο με προϋπολογισμό 300.000 ευρώ, η προθεσμία για την ολοκλήρωση του οποίου είναι 120 ημέρες.\nΕνα ακόμα συμφωνητικό 43.893,87 υπογράφηκε από τον Π. Νίκα για την διαμόρφωση του χώρου και τις εργασίες υποδομών για το γήπεδο αντισφαίρισης στο Λεωνίδιο, έργο προϋπολογισμού 60.000 ευρώ, το οποίο θα πρέπει να έχει ολοκληρωθεί σε 90 ημέρες.\nΟ περιφερειάρχης, εξ άλλου, υπέγραψε συμπληρωματική σύμβαση 18.522,82 ευρώ για την ολοκλήρωση του με προϋπολογισμό 325.000 έργου δενδροφύτευσης και διαμόρφωσης του περιβάλλοντα χώρου του ταμιευτήρα της λίμνης Τάκα, η προθεσμία για το οποίο είναι 60 ημέρες.\nΤέλος, ο Π. Νίκας υπέγραψε προγραμματική σύμβαση μεταξύ της Περιφέρειας Πελοποννήσου, του Περιφερειακού Ταμείου Ανάπτυξης και του Δήμου Γορτυνίας για το προϋπολογισμού 180.000 ευρώ έργο αντικατάστασης του δικτύου ύδρευσης στην Δόξα.\nΤο εν λόγω έργο αφορά στην αντικατάσταση του μήκους 1.819 μέτρων περίπου πεπαλαιωμένου αγωγού που υδροδοτεί το πιο πάνω χωριό της Γορτυνίας.


Όσκαρ 2021: "Έσπασε" ο Thomas Vinterberg - Από την απέραντη θλίψη στο χρυσό αγαλματίδιο (ΒΙΝΤΕΟ) - Unboxholics.com\nΑφιέρωσε το Όσκαρ Διεθνούς Ταινίας στην αδικοχαμένη του κόρη\nΈνα από τα μεγάλα βραβεία της βραδιάς κατέκτησε ο Thomas Vinterberg, αυτό της Καλύτερης Διεθνούς Ταινίας για το "Another Round", χαρίζοντας έτσι στη Δανία το τέταρτο Όσκαρ στην ιστορία της. Η ταινία που αφηγείται την προσπάθεια μιας παρέας δασκάλων να ξαναβρούν τη νιότη και τη σπίθα στις ζωές τους, με τον Mads Mikkelsen πρωταγωνιστή, κρύβει μια ιστορία απέραντης θλίψης και πόνου.\nΜόλις 4 μέρες αφότου είχαν ξεκινήσει τα γυρίσματα της ταινίας, ο Δανός σκηνοθέτης έχασε την κόρη του ξαφνικά σε αυτοκινητιστικό δυστύχημα. Μάλιστα, όπως είπε σκόπευε να τη συμπεριλάβει στην ταινία σε κάποιο μικρό ρόλο, ενώ είχε αναφέρει πως λάτρευε το σενάριό της από την αρχή. Ο Vinterberg τίμησε την κόρη του αφιερώνοντας το πρώτο Όσκαρ της καριέρας του στη μνήμη της. Χωρίς όμως να μπορέσει να κρατήσει τη συγκίνησή του και έτσι "λύγισε" στη σκηνή του Union Station, όπως θα δείτε στο βίντεο παρακάτω:\nΈτσι θέλαμε να φτιάξουμε μια ταινία που θα εξυψώνει τη ζωή. Έτσι τέσσερις μέρες αφότου ξεκίνησαν τα γυρίσματα, το αδύνατο συνέβη. Ένα ατύχημα σε έναν αυτοκινητόδρομο πήρε την κόρη μου μακριά. Επειδή κάποιος κοιτούσε στο τηλέφωνό του. Και μας λείπει, και την αγαπώ. Με συγχωρείτε...Δύο μήνες πριν γυρίσουμε αυτήν την ταινία, δύο μήνες πριν πεθάνει, ήταν στην Αφρική. Μου έστειλε ένα γράμμα, μόλις διάβασε το σενάριο και της άρεσε. Ένιωσε πως θα τη δει κόσμος έτσι. Έπρεπε να συμμετέχει στην ταινία. Και αν κάποιος τολμήσει να πιστέψει ότι είναι εδώ μαζί μας με κάποιον τρόπο, θα μπορείτε να την δείτε να χειροκροτάει και να πανηγυρίζει μαζί μας.\nΚαταλήξαμε να κάνουμε αυτήν την ταινία σαν ένα μνήμα για αυτήν. Λοιπόν, Ida, αυτό είναι ένα θαύμα που μόλις συνέβη και είσαι μέρος αυτού του θαύματος. Ίσως από κάπου να κινούσες τα νήματα, δεν ξέρω. Αλλά αυτό είναι για σένα. Σε ευχαριστώ πάρα πολύ."\nΤην άποψή μας για το Another Round θα τη βρείτε πατώντας εδώ.\nTags: oscars 2021 βραβεια οσκαρ thomas vinterberg another round


Λαγκάρντ: Τα ρίσκα για τον χρηματοοικονομικό τομέα της ευρωζώνης αυξάνονται. – EuroKerdos Magazine\nΛαγκάρντ: Τα ρίσκα για τον χρηματοοικονομικό τομέα της ευρωζώνης αυξάνονται.\nΚοινό μήνυμα για επιστράτευση της δημοσιονομικής και νομισματικής πολιτικής κατά του ιού έστειλαν η πρόεδρος της Ευρωπαϊκής Κεντρικής Τράπεζας, Κριστίν Λαγκάρντ και η Γενική Διευθύντρια του ΔΝΤ Κρισταλίνα Γκεοργκίεβα σε πάνελ που διοργανώθηκε διαδικτυακά στο πλαίσιο της Ετήσιας Συνόδου του ΔΝΤ.\nΗ Κρισταλίνα Γκεοργκίεβα είπε πως το ΔΝΤ εκτιμά για εφέτος μια συρρίκνωση της παγκόσμιας οικονομίας κατά 4,4% το 2020. «Αυτό είναι λιγότερο τρομερό από ό, τι πριν από τρεις μήνες, αλλά παρόλα αυτά τρομερό. Έχουμε απίστευτη αβεβαιότητα για το μέλλον», είπε.\nΗ επικεφαλής του ΔΝΤ κάλεσε τις χώρες που έχουν δημοσιονομικό χώρο να τον χρησιμοποιήσουν και τόνισε πως η νομισματική πολιτική θα πρέπει να παραμείνει εξυπηρετική. «Είναι καλύτερο εάν η δημοσιονομική και νομισματική πολιτική χρησιμοποιούνται από κοινού», σημείωσε.\nΗ ίδια έστειλε ένα μήνυμα συνεργασίας σε διεθνές επίπεδο. «Ο δρόμος μας προς τα εμπρός είναι να κάνουμε ό, τι μπορούμε για να υποστηρίξουμε τα νοικοκυριά και τις επιχειρήσεις έως ότου έχουμε μια διαρκή έξοδο από την υγειονομική κρίση», είπε.\nΠεριγράφοντας την οικονομική πραγματικότητα της ευρωζώνης η Κριστίν Λαγκάρντ ανέφερε πως τα ρίσκα για τον χρηματοοικονομικό τομέα της ευρωζώνης αυξάνονται, αλλά οι τράπεζες έχουν επαρκή μαξιλάρια ασφαλείας για να απορροφήσουν τις απώλειες και να συνεχίσουν να χορηγούν δάνεια.\nΗ επικεφαλής της ΕΚΤ τόνισε ότι η κεντρική τράπεζα είναι έτοιμη να προχωρήσει σε περαιτέρω χαλάρωση της νομισματικής πολιτικής, εάν χρειαστεί, ειδικά από τη στιγμή που η αβεβαιότητα γύρω από την εξέλιξη της πανδημίας μπορεί να περιορίσει την ισχύ της ανάκαμψης.\n«Η οικονομία της ευρωζώνης θα συνεχίσει να λαμβάνει στήριξη από τις εξαιρετικά υποστηρικτικές νομισματικές και δημοσιονομικές πολιτικές μαζί με την προσδοκώμενη επανεκκίνηση της παγκόσμιας δραστηριότητας», ανέφερε.\n«Είμαστε έτοιμοι να προσαρμόσουμε όλα τα εργαλεία μας αν χρειαστεί», υπογράμμισε.\nTags:\tEKT, Ευρωζώνη, Κριστίν Λαγκανρτ, χρηματοοικονομικός τομέας


Όλα τα ωραία κάποτε αρχίζουν! – Μεταρρύθμιση\nΟ δάσκαλος, καταλυτικός διαμορφωτής ψυχών, φορέας παιδείας και εξειδικευμένων γνώσεων, θα προσπαθήσει και φέτος να διευρύνει τους ορίζοντες των παιδιών και θα μιλήσει στην αίθουσα για Δημοκρατία, Δικαιοσύνη, ισότητα, ήθος και σεβασμό, για να μάθουν να βλέπουν τον άνθρωπο από υψηλή περιωπή, σαν σκοπό και όχι σαν μέσο. Εκείνος ασφαλώς γνωρίζει καλά ότι η παιδεία αποτελεί τη λιγότερο δαπανηρή άμυνα των λαών, στήριγμα, πεμπτουσία και στοιχειώδη προϋπόθεση κάθε μορφής ʼʼαναπνοήςʼʼ της κοινωνίας. Σχεδιασμός και οργάνωση από την πλευρά του εκπαιδευτικού τούτες τις μέρες, για να κυλήσει ομαλά η χρονιά για όλους, κυρίως όμως για τους μαθητές. Θα δώσει έμφαση στη γνώση και τις επιστήμες, αλλά και στην κριτική σκέψη και τον ορθολογισμό, με πρωταρχικό μέλημα πάντα τον άνθρωπο.\nʼʼΩραίες οι θεωρίες και τα λόγια για αξίες και υψηλά ιδανικά καθώς και για την προσφορά του σχολείουʼʼ θα μπορούσε να αντιτάξει κανείς. Πόσο ʼʼλεβεντιάʼʼ όμως πρέπει να είναι ο δάσκαλος στη χώρα μας, μια χώρα που βρίσκεται σε δεινή οικονομική θέση και που όλοι οι τομείς πλήττονται, συνεπακόλουθα και η δημόσια παιδεία; Μήπως οι σχεδιασμοί αποτελούν όνειρα θερινής νυκτός; Γιατί έρχεται η στιγμή να αντιμετωπίσει και τα πρακτικά θέματα ο δάσκαλος, μια και το σχολείο δεν είναι πάντα κοντά, αλλά στο ακριτικό νησί ή στο απομακρυσμένο ορεινό χωριό της πατρίδας μας! Και με τον πενιχρό του μισθό καλείται να μετοικήσει χιλιόμετρα μακριά από το σπίτι του, μόνος ή με την οικογένειά του μαζί. Αφήνει πίσω του μια ζωή και ξεκινά καινούρια. Επιλογή του, αλλά στην πράξη δύσκολη και συχνά ψυχοφθόρα.\nΚαι προσπαθεί να διδάξει με αξιοπρέπεια, να είναι στήριγμα για την τάξη, ακόμα και όταν οι ελλείψεις είναι μεγάλες. Όταν η θέρμανση δεν είναι αρκετή, όταν κάποιο παιδί στερείται τα απαραίτητα ή όταν δεν υπάρχει στοιχειώδης εξοπλισμός στο σχολείο…Αλήθεια πόση δύναμη να έχει ο δάσκαλος, για να μένει ακλόνητος σε παιδιά που κρυώνουν στην τάξη το χειμώνα σε κάποιο ορεινό χωριό; Στην προσπάθεια που καταβάλλει να επιστρατεύσει δυνάμεις ψυχικές, οι παλάμες του ιδρώνουν, η φωνή τρέμει συχνά στην αίθουσα, η καρδιά χτυπά δυνατά και τα παιδιά είναι κριτές και δάσκαλοι μαζί. Περιμένουν μόνο αλήθειες, χωρίς να ωραιοποιεί ή να κρύβει, αλλά να τους δίνει ελπίδα, πως όλα είναι εφικτό να αλλάξουν και οι καλύτερες μέρες ακολουθούν.\nΟι μαθητές είναι τώρα και δικά του παιδιά και είναι σύνηθες να βιώνουν άσχημες καταστάσεις στο σπίτι και να υποφέρουν από την οικονομική δυσπραγία: επειδή η γη δεν απέδωσε φέτος, ο πατέρας έχασε τη δουλειά του και αναζήτησε εργασία σε χώρα του εξωτερικού, τα χρήματα δεν αρκούν για να αγοράσουν τα βιβλία που χρειάζονται και οι φετινές γιορτές… θα είναι διαφορετικές. Εκείνος; Παραμένει δυνατός και συνεχίζει να τους μιλά για τον Όμηρο, για ρήματα, εξισώσεις, συντακτικό, για τη βαρύτητα και… για κοινωνική ισότητα και δικαιοσύνη! Τα παιδιά σήμερα στην πληγωμένη Ελλάδα γίνονται αποδέκτες όλων των χρονίων παθογενειών, λανθασμένων χειρισμών παρελθόντων χρόνων και πληγώνονται, ενώ ο εκπαιδευτικός καλείται να βρει ʼʼτο χρυσό μονοπάτιʼʼ, για να τον εμπιστευτούν, αφού ψαύσει με τα αόρατα δάχτυλά του τις αδυναμίες και τους φόβους τους. Διεκδικούν δύναμη, σεβασμό και αγάπη στη σχέση τους, σχέση αλληλεπίδρασης και ζωής.


ΣΥΡΙΖΑ για την ανακοίνωση των δύο αντιπροέδρων της ΝΔ - Νέα Κρήτη\nΣΥΡΙΖΑ για την ανακοίνωση των δύο αντιπροέδρων της ΝΔ\nΗμερομηνία δημοσίευσης: 18/01/2016, 15:24\nΤελευταία ενημέρωση: 18/01/2016, 15:24\n«Η τοποθέτηση του ακροδεξιού Άδωνη Γεωργιάδη και του νεοφιλελεύθερου Κ. Χατζηδάκη στις θέσεις των αντιπροέδρων της Ν.Δ. δεν αφήνει κανένα περιθώριο παρερμηνείας για τον πολιτικό προσανατολισμό της νέας ηγεσίας του κ. Μητσοτάκη», τονίζει σε ανακοίνωσή του ο ΣΥΡΙΖΑ με αφορμή την ανακοίνωση αντιπροέδρων της Ν.Δ. και εκτιμά ότι «πρόκειται για ένα εκρηκτικό μείγμα νεοφιλελευθερισμού και ακροδεξιάς, που συμβολίζει το "νέο" ξεκίνημα της ΝΔ, φτιαγμένο με τα πιο παλιά και φθαρμένα υλικά».\n«Σε ό, τι αφορά τον πρώτο, η μακρόχρονη διαδρομή του στην πολιτική, από την εποχή του ΛΑ.Ο.Σ. ως την ένταξη του στη Ν.Δ. επί προεδρίας Αντ. Σαμαρά, έχει δώσει άπειρα δείγματα γραφής που μόνο αποδομούν το μετριοπαθές και ευρωπαϊκό προφίλ που προσπαθεί διακαώς να χτίσει η νέα ηγεσία της Ν.Δ.\nΑπό την άλλη πλευρά, η ανάθεση στον Κ. Χατζηδάκη της ευθύνης για το πρόγραμμα της Ν.Δ., αποτελεί εγγύηση για την προσήλωση στις πιο ακραίες επιταγές της νεοφιλελεύθερης ατζέντας, που έχουν ως προμετωπίδα την αποδόμηση του κράτους πρόνοιας και την εξόντωση των ασθενέστερων κοινωνικών ομάδων, στις οποίες ομνύει με το δικό του ακροδεξιό στυλ και ο έτερος αντιπρόεδρος.\nΠρόκειται για ένα εκρηκτικό μείγμα νεοφιλελευθερισμού και ακροδεξιάς, που συμβολίζει το "νέο" ξεκίνημα της Ν.Δ., φτιαγμένο με τα πιο παλιά και φθαρμένα υλικά».


Η επιχείρηση περιγράφτηκε σε βιβλίο και αργότερα έγινε ταινία με τον τίτλο The Man Who Never Was (ελληνική απόδοση «Ο άνθρωπος που δεν υπήρξε ποτέ»). Χαρακτηριζόμενη ως «σχέδιο μέσα στο σχέδιο» αποτελούσε τμήμα του γενικότερου σχεδίου εξαπάτησης των Γερμανών με την κωδική ονομασία «Επιχείρηση Μπέρκλεϊ» (Operation Barcley).\nΠρος το τέλος του 1942 η επικείμενη νίκη των Συμμαχικών δυνάμεων στη Βόρεια Αφρική και η επιτυχία του «Σχεδίου Πυρσός» με την απόβαση των Συμμάχων στη Γαλλική Βόρεια Αφρική φαινόταν ολοένα και περισσότερο βέβαιη. Το πρόβλημα που ανέκυπτε ήταν τι θα έπρεπε να κάνουν οι Σύμμαχοι στη συνέχεια. Ο Στάλιν πίεζε συνεχώς για τη δημιουργία δεύτερου μετώπου.\nΤον Ιανουάριο του 1943 πραγματοποιήθηκε μια διάσκεψη στην Καζαμπλάνκα προκειμένου να παρθούν οι σχετικές αποφάσεις. Εκεί έγινε περισσότερο από σαφές ότι το επόμενο βήμα έπρεπε να είναι η κατάληψη της Σικελίας, καθώς με τον τρόπο αυτό θα ελεγχόταν ολόκληρη η Μεσόγειος.\nΟ Ουίνστον Τσώρτσιλ σχολίασε σχετικά: «Οποιοσδήποτε, εκτός από έναν ηλίθιο, θα μπορέσει να δει ότι ο επόμενος στόχος μας πρέπει να είναι η Σικελία», την οποία είχε επονομάσει «το μαλακό υπογάστριο της Ευρώπης». Αυτό φυσικά ήταν εξίσου εμφανές και στα υψηλά κλιμάκια της γερμανικής διοίκησης και στον ίδιο το Χίτλερ. Έπρεπε να ληφθούν κάποια μέτρα ώστε οι γερμανικές και ιταλικές δυνάμεις να απομακρυνθούν όσο το δυνατό περισσότερο από τη Σικελία, ώστε να εξασφαλιστεί η επιτυχία της απόβασης στο νησιά, που είχε επονομαστεί «Επιχείρηση Χάσκι» (Operation Husky).\nΤο αρχικό ευρύ σχέδιο, που προέβλεπε παραπλανητικές κινήσεις των Συμμάχων για να εξαπατηθούν -ως προς το στόχο- οι δυνάμεις του Άξονα, ονομάστηκε «Επιχείρηση Μπέρκλεϊ». Στα πλαίσια αυτής της επιχείρησης άρχισαν να συστήνονται εικονικές μονάδες (21 εικονικές μεραρχίες «συστάθηκαν» στη Βόρεια Αφρική), άρχισε η ανταλλαγή ψευδών μηνυμάτων μεταξύ διοικήσεων και μονάδων, η προμήθεια χαρτών των Βαλκανίων, και κυρίως της Ελλάδας, η πρόσληψη Ελλήνων διερμηνέων στο Λονδίνο. Όλα αυτά ασφαλώς δεν ήταν δυνατό να ξεγελάσουν την Άμπβερ σε τέτοιο βαθμό ώστε να καταλήξει στο συμπέρασμα ότι η απόβαση θα γίνει στην Ελλάδα.\nΗ συγκέντρωση δυνάμεων δεν ήταν φυσικά δυνατό να αποκρυβεί. Για την ουσιαστική παραπλάνηση των Γερμανών χρειαζόταν κάτι πολύ πιο πειστικό. Πάνω σε αυτή την ανάγκη επινοήθηκε η «Επιχείρηση Κιμάς». Οι επιφορτισμένοι με την επιχείρηση Μπέρκλεϊ αξιωματικοί έλαβαν κατηγορηματική διαταγή από τους επικεφαλής των βρετανικών επιτελείων, στις 29 Ιανουαρίου 1943: Έπρεπε να πειστεί ο Άξονας ότι επίκειται απόβαση και μάλιστα όχι στη Σικελία, αλλά σε τέτοιες τοποθεσίες που να είναι αδύνατη η εσπευσμένη μεταφορά δυνάμεων προς τον πραγματικό στόχο.\nΗ αρχική ιδέα ανήκε στον σμηναγό Τσαρλς Κολμόλντλεϊ (Charles Cholmondeley) του τμήματος B1(a) της MI5. Ο Κολμόλντλεϊ συνέλαβε την ιδέα της ρίψης ενός πτώματος με αλεξίπτωτο (που θα είχε τάχα μισανοίξει) μαζί με έναν ασύρματο, μέσω του οποίο θα διαβιβάζονταν οι εσφαλμένες πληροφορίες στους Γερμανούς. Η πρόταση αυτή, σύμφωνα με τον ιστορικό Μπεν Μακιντάιρ (Ben Macintyre), προερχόταν από ένα υπόμνημα που είχε συντάξει το 1939 ο Σερ Ίαν Φλέμινγκ, μετέπειτα συγγραφέας των μυθιστορημάτων του Τζέιμς Μποντ. Ο Φλέμινγκ με τη σειρά του υποστήριξε ότι την ιδέα είχε πάρει από ένα μυθιστόρημα της δεκαετίας του ’30 του Μπέιζιλ Τόμσον (Basil Thomson). Όμως την ιδέα υιοθέτησε αργότερα η Επιτροπή των Είκοσι.\nΣύμφωνα με την περιγραφή του πλωτάρχη του βρετανικού ναυτικού Γιούεν Μόνταγκιου (Ewen Montagu), που συμμετείχε στην Επιτροπή των Είκοσι και ήταν μέλος της αντικατασκοπείας, το αρχικό σχέδιο του Κολμόλντλεϊ μετατράπηκε σε ένα πιο πρακτικό σχήμα: Οι δυο μαζί, ο Μόνταγκιου και ο Κολμόλντλεϊ, τροποποίησαν και τελειοποίησαν το αρχικό σχέδιο.\nΑρχικά επανήλθε η ιδέα της ρίψης του πτώματος με αλεξίπτωτο, όπως είχε προτείνει ο Κολμόλντλεϊ. Επειδή όμως οι Γερμανοί γνώριζαν την πολιτική των συμμάχων για απαγόρευση μεταφοράς διαβαθμισμένων εγγράφων πάνω από εχθρικό έδαφος, προκρίθηκε η ιδέα της υποτιθέμενης πτώσης αεροσκάφους. Αυτό θα εξηγούσε τόσο την πολυήμερη παραμονή του πτώματος στο νερό όσο και την ύπαρξη εγγράφων επάνω του.\nΤο μόνο που έλειπε πλέον ήταν μια κωδική ονομασία για την επιχείρηση. Ο Μόνταγκιου την ονόμασε «Κιμάς» (Mincemeat), επειδή απλούστατα ο κωδικός είχε χρησιμοποιηθεί παλιά και ήταν και πάλι διαθέσιμος στη λίστα αναμονής.\nΥπήρχε ακόμα ο κίνδυνος τα έγγραφα να αποσπαστούν από το πτώμα και να φθάσουν ξεχωριστά. Γι’ αυτό το λόγο προκρίθηκε ως λύση η επίδεση του χαρτοφύλακα στη ζώνη της καμπαρντίνας του «ταγματάρχη» με χειροπέδη (όχι στον καρπό του, καθώς κάτι τέτοιο δε συνηθιζόταν σε μεγάλης διάρκειας ταξίδια).\nΌσο ο Μόνταγκιου και η ομάδα του έφτιαχναν τα αντικείμενα και την ταυτότητα, η υπόλοιπη ομάδα κατασκεύαζε τα έγγραφα. Αντικειμενικός σκοπός ήταν να πιστέψει ο εχθρός ότι η απόβαση θα γινόταν αλλού και όχι στη Σικελία. Προωθήθηκε η ιδέα ότι η απόβαση θα γινόταν στην Σαρδηνία ως προγεφύρωμα για την κατάληψη της Προβηγκίας και ότι αργότερα θα γινόταν απόβαση και στην νότια Ελλάδα. Προετοίμασε επίσης επιμελώς το χαρτοφύλακα του «ταγματάρχη» με τα πλαστά σχέδια των επιχειρήσεων (που μιλούσαν για τη Σαρδηνία και την Ελλάδα) χωρίς να ξεχάσει να βάλει και μια αυθεντικά ψευδή προσωπική επιστολή του ναυάρχου Σερ Άρτσιμπαλντ Νάι (Sir Archibald Nye) προς το διοικητή των δυνάμεων της Αλγερίας και Τυνησίας Σερ Χάρολντ Αλεξάντερ: Το περιεχόμενο της επιστολής ήταν ψευδές, η υπογραφή όμως του ναυάρχου στο τέλος της ήταν αυθεντική.\nΣύμφωνα με αυτή ο αντικειμενικός στόχος ήταν η Σαρδηνία, ως αντιπερισπασμός από τις αμερικανικές δυνάμεις, και η κύρια απόβαση θα γινόταν από βρετανικά στρατεύματα στην Πελοπόννησο και συγκεκριμένα στην Καλαμάτα. Ταυτόχρονα ο στρατηγός Σερ Χένρι Μέτλαντ Ουίλσον (Sir Henry Maitland Wilson) θα ηγείτο του μετώπου της Ελλάδος (στο μέτωπο αυτό δόθηκε το όνομα Husky, το πραγματικό δηλαδή όνομα της επίθεσης στην Σικελία). Επιπλέον διευκρινιζόταν ότι θα έπρεπε να πιστέψουν οι Γερμανοί με κάθε τρόπο ότι η επίθεση θα γινόταν στην Σικελία.\nΜε τον τρόπον αυτό οι Γερμανοί θα πίστευαν ότι θα είχαν να αντιμετωπίσουν μια ισχυρή δύναμη, ικανή να μάχεται σε δύο μέτωπα ταυτόχρονα και θα αναγκάζονταν να διασπείρουν τις δυνάμεις τους και κατά τέτοιο τρόπο ώστε να είναι πολύ δύσκολη η επαναφορά τους στο πραγματικό σημείο της απόβασης.\nΣτις 04.30 της 30ής Απριλίου το Σέραφ αναδύθηκε και ο κυβερνήτης διέταξε να φέρουν το κιβώτιο στο κατάστρωμα. Προηγουμένως απευθύνθηκε στο πλήρωμα και εξήγησε ότι επρόκειτο να αφήσουν στη θάλασσα κάποια μετεωρολογική συσκευή. Στους αξιωματικούς όμως εξήγησε την μυστική αποστολή. Ανοίχτηκε το κιβώτιο, φόρεσαν στον ταγματάρχη Μάρτιν ένα σωσίβιο και του κρέμασαν ένα χαρτοφύλακα με τα μυστικά σχέδια. Διαβάστηκε ο 39ος Ψαλμός -αν και αυτό δεν είχε προβλεφθεί από το σχέδιο- και το πτώμα ρίχτηκε στη θάλασσα για να το σύρει η φουσκοθαλασσιά προς την ακτή. Ο Τζούελ απέστειλε το μήνυμα προς την Επιτροπή: «ΚΙΜΑΣ ολοκληρώθηκε» («MINCEMEAT completed»).\n«Κιμάς φαγώθηκε ολάκερος»\nΟι ισπανικές αρχές πράγματι ειδοποίησαν τον Βρετανό υποπρόξενο της περιοχής Φράνσις Χέιζελντεν (Francis Haselden). Παρουσία του ανοίχθηκε ο χαρτοφύλακας, ο οποίος περιείχε ένα διαβαθμισμένο στρατιωτικό φάκελο. Οι Ισπανοί πρότειναν στον Χέιζελντεν να πάρει τον χαρτοφύλακα, αλλά ο υποπρόξενος αρνήθηκε, αντιτείνοντας ότι όλα τα αντικείμενα του «ταγματάρχη Μάρτιν» έπρεπε να αποσταλούν μέσω της επίσημης υπηρεσιακής οδού στις βρετανικές αρχές. Αντίθετα, ειδοποίησε τον τοπικό ιατροδικαστή, προκειμένου να διαπιστωθεί η αιτία θανάτου του «ταγματάρχη».\nΟ ιατροδικαστής πιστοποίησε ότι ο άνδρας είχε πέσει στο νερό ζωντανός, δεν έφερε εκδορές ή αμυχές, είχε πεθάνει από πνιγμό και πρέπει να είχε παραμείνει στο νερό από τρεις έως πέντε ημέρες. Περαιτέρω εξετάσεις δεν έγιναν, γιατί ο παθολόγος βρήκε ένα ασημένιο σταυρουδάκι στο λαιμό του πτώματος και τον Άγιο Χριστόφορο στο πορτοφόλι του, συμπέρανε δε εξ αυτού ότι ο νεκρός ήταν Καθολικός και απέκλεισε έτσι κάθε περαιτέρω έρευνα. Τον σταυρό και τον Άγιο Χριστόφορο είχε προνοήσει να τοποθετήσει στο πτώμα η Επιτροπή των Είκοσι. Τις επόμενες ημέρες οι Βρετανοί κυριολεκτικά βομβάρδισαν τους Ισπανούς με μηνύματα, ζητώντας να μάθουν τι είχε απογίνει ο χαρτοφύλακας που μετέφερε ο «ταγματάρχης».\nΟι Τζων και Νορήν Στηλ (John και Noreen Steele) στο βιβλίο τους The Secrets of HMS Dasher υποστηρίζουν ότι το πτώμα ανήκε σε κάποιον ναύτη του HMS Dasher, που βυθίστηκε σε ατύχημα στις 27 Mαρτίου του 1943. Το πτώμα του Ουαλού ναύτη, που προμηθεύτηκαν τον Ιανουάριο 1943, θα είχε αποσυντεθεί σημαντικά, ακόμα και αν ήταν καλά κατεψυγμένο. Η απόλυτη κατάψυξη είχε αποκλειστεί γιατί θα επέφερε σημαντικές αλλοιώσεις στο πτώμα. Αλλιώς τι δουλειά είχε το υποβρύχιο HMS Seraph έξω από την ανατολική ακτή της Σκωτίας, ύστερα γύρω από την βόρειά της ακτή, και τέλος η πορεία του για το Firth του Clyde; Κανονικά ο Μόνταγκιου θα έπρεπε να πάει στο Μπλάιθ όπου το Seraph βρίσκονταν στη δεξαμενή. Το πιθανότερο επομένως είναι ότι χρειαζόταν ένα ολόφρεσκο πτώμα. Γι’ αυτό και το κιβώτιο που μετέφερε ο Μόνταγκιου στο Χόλυ Λοχ ήταν αδειανό.\nΟ διπλωμάτης Νταφ Κούπερ (Duff Cooper), ο οποίος είχε αναλάβει αρκετές μυστικές διπλωματικές αποστολές κατά τη διάρκεια του πολέμου, συνέγραψε το 1950 ένα μυθιστόρημα κατασκοπείας με τίτλο Operation Heartbreak. Σε αυτό ανέπτυσσε την ιδέα της «Επιχείρησης Κιμάς», χωρίς όμως να γνωρίζει εκ των προτέρων κάτι γι’ αυτήν. Όπως ήταν φυσικό, όλοι οι εμπλεκόμενοι στην επιχείρηση άρχισαν τις συζητήσεις και στο βρετανικό τύπο άρχισαν να εμφανίζονται διάφορες ιστορίες χωρίς καμία πραγματική βάση. Στο σημείο αυτό η βρετανική αντικατασκοπεία θεώρησε ότι η καλύτερη απάντηση θα ήταν η κοινοποίηση της πραγματικής ιστορίας.\nΟ Γιούεν Μόνταγκιου κλήθηκε να γράψει το βιβλίο του A man who never was (ελλ. απόδοση «Ο άνθρωπος που δεν υπήρξε ποτέ») στο οποίο εξιστορούσε όλα τα πραγματικά γεγονότα. Το βιβλίο έγινε μπεστ-σέλερ σε πολύ σύντομο διάστημα και είχε ως συνέπεια τη δραματοποίησή του στον κινηματογράφο, το 1956, με τον ίδιο τίτλο. Στο σενάριο είχε συμβάλει και ο ίδιος ο Μόνταγκιου, η σκηνοθεσία ήταν του Ρόναλντ Νημ (Ronald Neame) και πρωταγωνιστούσαν οι Κλίφτον Γουέμπ, Γκλόρια Γκράχαμ, Στέφεν Μπόιντ.


ΤΟ ΕΛΛΗΝΙΚΟ ΤΡΑΓΟΥΔΙ / ΛΙΑΒΑΣ ΛΑΜΠΡΟΣ\n(. . .) Στο βιβλίο του «Το ελληνικό τραγούδι από το 1821 έως τη δεκαετία του 1950» ο κ. Λιάβας μας μεταδίδει τις γνώσεις και τα συμπεράσματα της πολύχρονης έρευνάς του για το τραγούδι όπως αυτό διαμορφώθηκε από την περίοδο της Εθνεγερσίας και της ίδρυσης του νεώτερου ελληνικού κράτους μέχρι και το πρώτο μισό του 20ου αιώνα. Στο βιβλίο καταγράφεται η πορεία του ελληνικού τραγουδιού σε σχέση με τα ιστορικά γεγονότα και τις κοινωνικές συνθήκες κάθε εποχής. Το πλούσιο εικονογραφικό υλικό που συνοδεύει και συμπληρώνει το κείμενο προέρχεται κατά κύριο λόγο από το Ελληνικό Λογοτεχνικό και Ιστορικό Αρχείο (Ε.Λ.Ι.Α.) καθώς και από άλλα ιδιωτικά και δημόσια αρχεία. (. . .) (ΑΠΟ ΤΟΝ ΠΡΟΛΟΓΟ ΤΗΣ ΕΚΔΟΣΗΣ)\nΚωδικός Πολιτείας 1505-0057


Οι πρωτεΐνες είναι αρκετά σημαντικές για τον οργανισμό μας. Τι γίνεται, όμως, στην περίοδο των νηστειών;\nΈχοντας υπόψη μας ότι η ημερήσια πρόσληψη πρωτεΐνης πρέπει να είναι 0,8 γρ ανά κιλό σωματικού βάρους, εμείς ψάξαμε και σας βρήκαμε κάποιες νηστίσιμες τροφές για να μη σας λείψει η ενέργεια και η δύναμη από τον οργανισμό σας.\nΜε τις πιο κάτω τροφές, λοιπόν, μπορείτε να συνεχίσετε την νηστεία, αλλά και την καλή λειτουργία του οργανισμού χωρίς ελλείψεις.\nΤα μανιτάρια είναι σημαντική πηγή πρωτεΐνης και η υφή τους θυμίζει κρέας. Για παράδειγμα, τα 100 γρ. λευκών μανιταριών μας παρέχουν 3.1 γραμμάρια πρωτεΐνης με μόλις 22 θερμίδες.\nΤα όσπρια είναι καλές πηγές πρωτεΐνης. Ένα μαγειρεμένο φλιτζάνι με φακές περιέχει 18 γραμμάρια πρωτεΐνης κα μας παρέχουν το 36% της συνιστώμενης ημερήσιας δόσης σε σίδηρο, εξασφαλίζοντας την ενέργειά μας.\nΟ αρακάς περιέχει 9 γραμμάρια πρωτεΐνης ανά φλιτζάνι και αποτελεί καλή πηγή βιταμίνης Α, C, θειαμίνης, φώσφορου και σιδήρου.\nΤα σπαράγγια είναι διουρητικά. Επιπλέον, είναι μια πλούσια τροφή σε πρωτεΐνη, με 2,4 γραμμάρια αυτής ανά 100 γραμμάρια. Ο σίδηρός τους φτάνει το 15% της συνιστώμενης ημερήσιας δόσης στην ίδια ποσότητα και μας παρέχουν φυτικές ίνες, κάλιο και βιταμίνες A, C και Β6.\nΑπό ένα φλιτζάνι μπρόκολο θα πάρετε 2,6 γραμμάρια πρωτεΐνης με δώρο το 100% της συνιστώμενης ημερήσιας δόσης σε βιταμίνη Κ και C για τόνωση του ανοσοποιητικού. Το μπρόκολο είναι, επίσης, σημαντική πηγή φυλλικού οξέος που φαίνεται να μειώνει τον κίνδυνο ορισμένων ειδών καρκίνου.\nΟ 17χρονος που επέστρεψε το χαμένο πορτοφόλι του ηθοποιού Hemsworth - 2016-04-20\nΚρασί με γεύση Coca Cola - 2013-07-15


Τα 5 δημοφιλέστερα κομμάτια που μιλούν για την Ελλάδα!\nΕν όψει της εθνικής μας επετείου φωτιά έχει πάρει σήμερα ,τόσο το you tube. όσο και τα social media. Μαζέψαμε τα 5 καλύτερα τραγούδια , που ανέβηκαν στα περισσότερα posts και σας τα παρουσιάζουμε.....\nΠρώτο σε σειρά έρχεται το Αχ Ελλάδα σ' αγαπώ, μια δημιουργία του Μανώλη Ρασούλη και της Βάσω Αλλαγιάννη. Σε συνέντευξή τους αναφέρουν ότι το κομμάτι γράφτηκε από κοινού στην Κρήτη , μία μελωδική φράση εκείνη ,ένα στίχο εκείνος .Ήτανε μία βαθιά ερωτική επαφή με την ελληνική φύση και τους εαυτούς τους .Το τραγουδούσε ο Παπάζογλου επί τρία χρόνια τις συναυλίες του και στο τέλος ηχογραφήθηκε από τον ίδιο στο Λυκαβηττό.\nΑχ Ελλάδα σ`αγαπώ και βαθιά σε ευχαριστώ. γιατι με έμαθες και ξέρω , να ανασαίνω όπου βρεθώ , να πεθαίνω όπου πατώ και να μην σε υποφέρω.\nΟ Δημήτρης Μητροπάνος του 2003 ερμήνευσε το τραγούδι είσαι μια χώρα σε στίχους του Μανού Ελευθερίου και μουσική του Διονύση Τσακνή.\nΕίσαι μια χώρα που δεν έφτασε κανείς που μόνο σε ένα μυθιστόρημα υπάρχει μια στις αναμνήσεις μιας νύχτας μακρινής για ένα τίποτα μικρή χαμένη μάχη σαρεσε πάντα το σκοτάδι της σκηνής και λόγια του έρωτα να λες πάντα μονάχη.\nΤο 1993 ο Σωκράτης Μάλαμας γράφει τραγούδι με τίτλο για την Ελλάδα σε στίχους και μουσική δικούς του. Χρόνια αργότερα το ερμηνεύει η Χαρούλα Αλεξίου καθώς και ο Αλκίνοος Ιωαννίδης\nΑμπέλια και χρυσές ελιές μοιάζει σε Ελλάδα μου όπως θες φωτιά και αέρας στο φως της μέρας.\nΕλλάδα επαρχία ερμήνευσε τη Μελίνα Ασλανίδου του 2014 σε στίχους του Κυριάκου Δούμου και μουσική του Γιώργου Παπαδόπουλου.\nΜπαίνεις στο ίντερνετ για να ξεφύγεις να ταξιδέψεις θέλω στο σώμα σου και την ψυχή σου να τα ξοδέψεις Και ένα κανάλι να χαριεντίζεται με έναν νομάρχη πόσο κοντά μου νιώθω την Πρέβεζα του Καριωτάκη.\nΗεπόμενη επιτυχία έρχεται από τον Νότη Σφακιανάκη, με τίτλο my εγώ είμαι έλληνας σε στίχους του Κώστα Χορλιαφάκη και μουσική του Στράτου Κουμπά. (2014)\nΜα εγώ είμαι έλληνας Πάντα αντάρτης άνθρωπος δίκαιος και δημοκράτης


Ενδεικτικά προϊόντα της εταιρίας PSI\nΦθοριόμετρα απεικόνισης που χρησιμοποιούνται για τη μέτρηση και την απεικόνιση της πολυφασματικής κίνησης φθορισμού της χλωροφύλλης. Τα ΟΡΡ FluorCams χρησιμοποιούνται για την ανίχνευση και απεικόνιση της πράσινης φθορίζουσας πρωτεΐνης (GFP).\nΕξειδικευμένα συστήματα απεικόνισης για απεικόνιση και σάρωση μεγάλης κλίμακας είτε σε εργαστήριο είτε στο πεδίο.\nΜεγάλη σειρά φθοριομέτρων η οποία προσφέρει μη επεμβατική εκτίμηση της φωτοσύνθεσης σε εναιωρήματα, φύλλα, φυσικό νερό με φυτοπλαγκτόν, ή ακόμα και σε μεμονωμένα κύτταρα.\nΟι φωτοβιοαντιδραστήρες χρησιμοποιούνται για την ακριβή φωτοτροπική καλλιέργεια φυκών και κυανοβακτηρίων.\nΚλίβανοι ανάπτυξης και θάλαμοι επώασης\nΕύκολη ρύθμιση και έλεγχος συνθηκών καλλιέργιας για ανώτερα φυτά, φύκια ή κυανοβακτήρια.\nΕλαφριές συσκευές, βολικές για γρήγορες, αξιόπιστες και επαναλαμβανόμενες μετρήσεις στο πεδίο ή στο εργαστήριο. Μπορούν επίσης να χρησιμεύσουν ως εξαιρετικά εργαλεία για εκπαιδευτικές διαδικασίες φωτοσύνθεσης.\nΟι πηγές φωτός LED προσφέρουν εξαιρετικές συνθήκες για ελεγχόμενη ανάπτυξη φυτών ή φυκών.\nΤα συστήματα θερμοφωταύγειας PSI σχεδιάστηκαν για την διερεύμηση θερμοφωταύγειας σε εναιωρήματα φυκών ή κυανοβακτηρίων και τμημάτων των φύλλων. Επιτρέπουν επίσης πειράματα θερμοφωταύγειας σε ακραίες θερμοκρασίες.\nΤα φασματοφωτόμετρα PSI χρησιμεύουν για υψηλής ανάλυσης εφαρμογές φασματοσκοπίας σε κλίμακα UV / VIS to NIR. Η σειρά προϊόντων των φασματοφωτόμετρων PSI περιλαμβάνει handheld και μπαταρία SpectraPen.


Συμβουλές για βίντεο πόκερ / BonusRating.com\nΓνωρίζετε το παιχνίδι σας – Από τις πιο βασικές συμβουλές βίντεο πόκερ είναι να εξοικειωθείτε με τις διάφορες παραλλαγές βίντεο πόκερ που κυκλοφορούν. Ένα βασικό λάθος που κάνουν οι περισσότεροι παίκτες είναι ότι βίντεο πόκερ ίσον βίντεο πόκερ και ότι οι κανόνες παραμένουν οι ίδιοι. Υπάρχουν πολλές παραλλαγές του παιχνιδιού, η καθεμία με τους δικούς της κανόνες, αποδόσεις και συνθήκες. Σε κάθε περίπτωση δεν περιμένει κανείς να μάθετε τους κανόνες από ΟΛΑ τα παιχνίδια, θα πρέπει απλά να γνωρίζετε τις διαφορές για να γνωρίζετε τι θα πρέπει να προσέξετε όταν είναι να επιλέξετε ένα παιχνίδια.\nΠαίξτε με μικρά ποσά – Ένα βασικό λάθος που κάνουν νέοι παίκτες είναι ότι βυθίζονται σε μια πολυέξοδη παρτίδα βίντεο πόκερ. Σε κάθε περίπτωση το βίντεο πόκερ προσφέρει τις καλύτερες αποδόσεις από όλα τα υπόλοιπα παιχνίδια, γεγονός το οποίο δε σημαίνει ότι πρέπει να ξοδέψετε όλα τα χρήματα σας σε ένα παιχνίδι. Από τις καλύτερες συμβουλές που μπορούμε να σας δώσουμε είναι να παίζετε παιχνίδια με μικρά πονταρίσματα έως ότου εξοικειωθείτε καλά με το μηχάνημα και τις ιδιαιτερότητες του παιχνιδιού και έχετε βελτιωθεί ως παίκτης. Το μηχάνημα δε φεύγει και θα περιμένει υπομονετικά τη στιγμή που θα είστε έτοιμος για το μεγάλο παιχνίδι.\nΠροοδευτικά παιχνίδια – Κάποια μηχανήματα βίντεο πόκερ διαθέτουν προοδευτικό τζακπότ. Όταν παίζετε σ’ αυτά τα μηχανήματα, τότε βεβαιωθείτε ότι παίζετε πάντα το μέγιστο αριθμό κερμάτων για να κερδίσετε τη μεγαλύτερη απόδοση σε περίπτωση που πετύχετε φλος ρουαγιάλ.\nΣεβασμός στο Βαλέ – Μπορεί να μην το συνειδητοποιούν οι παίκτες με την πρώτη ματιά, άλλα ο βαλές (και ΟΧΙ ο άσσος) είναι το πιο σημαντικό φύλλο στις περισσότερες παραλλαγές του βίντεο πόκερ. Εάν πρέπει να επιλέξετε μεταξύ του άσσου ή του βαλέ, στις περισσότερες περιπτώσεις θα πρέπει να κρατήσετε το βαλέ, διότι δημιουργεί περισσότερούς συνδυασμούς νίκης.\nΠαραμείνετε σε μία ή δύο παραλλαγές – Αν και μια από τις πρώτες συμβουλές αναφορικά με το βίντεο πόκερ ήταν να εξοικειωθείτε με τις διάφορες παραλλαγές του παιχνιδιού, προτείνουμε μακρόχρονα να παραμείνετε σε μια ή δύο παραλλαγές βίντεο πόκερ και να εξασκηθείτε σε αυτές. Αν και είναι ελκυστικό να δοκιμάσετε τις διάφορες εκδοχές και τα πολυάριθμα μηχανήματα, πιο ανταποδοτικό είναι να γίνεται ειδικός σε ένα είδος. Μόλις είστε γνώστης του παιχνιδιού σε πολύ καλό επίπεδο μπορείτε να προχωρήσετε στο επόμενο παιχνίδι.


ΠΩΣ ΑΠΟΘΗΚΕΥΟΥΜΕ ΣΩΣΤΑ ΤΟΝ ΚΑΦΕ; - GustoProducts\nHome / Gusto Blog / Συμβουλές / ΠΩΣ ΑΠΟΘΗΚΕΥΟΥΜΕ ΣΩΣΤΑ ΤΟΝ ΚΑΦΕ;\nΠΩΣ ΑΠΟΘΗΚΕΥΟΥΜΕ ΣΩΣΤΑ ΤΟΝ ΚΑΦΕ;\nΗ σωστή αποθήκευση των κόκκων του καφέ είναι ένας πολύ σημαντικός παράγοντας για τη γεύση του ροφήματος που θα παρασκευάσουμε με τους κόκκους του καφέ.\nΥπάρχουν 4 σημαντικά σημεία που πρέπει να προσέξουμε για την αποθήκευση του καφέ.\nΥγρασία: Ο καφές απορροφά πολύ εύκολα την υγρασία με αποτέλεσμα να καταστρέφεται η γεύση του. Ο συνδυασμός υγρασίας και καφέ προκαλεί έντονη οξείδωση με αποτέλεσμα να αλλοιώνεται πιο γρήγορα όταν έρθει σε επαφή με τον ατμοσφαιρικό αέρα. Έτσι λοιπόν ο καφές θα πρέπει να αποθηκεύεται πάντα σε αεροστεγές δοχείο.\nΦως: Ο καφές δεν πρέπει να είναι εκτεθειμένος στο φως του ήλιου γιατί αλλοιώνονται οι κόκκοι του καφέ. Έτσι ο καφές θα πρέπει να φυλάσσεται σε σκοτεινό σημείο και να μην τον χτυπάει ο ήλιος.\nΘερμοκρασία: « Ο καφές θα πρέπει να φυλάσσεται στο ψυγείο ή την κατάψυξη..». Αυτή η φράση αποτελεί ένα καταστροφικό μύθο για την ποιότητα του καφέ. Αποθηκεύοντας τον καφέ σε χαμηλή θερμοκρασία στερεοποιούνται τα έλαια που βρίσκονται στους κόκκους. Η εκχύλιση του καφέ βασίζεται στην εξαγωγή των ελαίων, έτσι δεν θα έχουμε ένα ρόφημα πλούσιο σε γεύση και άρωμα. Έτσι ο καφές θα πρέπει να αποθηκεύεται σε θερμοκρασία δωματίου.\nΧρόνος: Ο καφές δεν παραμένει αναλλοίωτος στο πέρασμα του χρόνου. Ειδικά από τη στιγμή που θα καβουρδιστεί ο καφές ο χρόνος μετράει αντίστροφα όσον αφορά τη φρεσκάδα του καφέ. Γι’ αυτό καλό είναι να αγοράζουμε καφέ σε κόκκο που είναι σε αεροστεγείς συσκευασίες με βαλβίδες που δεν επιτρέπουν την είσοδο ατμοσφαιρικού αέρα. Όταν βέβαια ανοιχτεί η συσκευασία θα πρέπει να χρησιμοποιηθεί εντός 2 εβδομάδων.\nΈτσι συμπερασματικά μπορούμε να πούμε πως ο καφές είναι ευαίσθητο προϊόν που η ποιότητα του εξαρτάται από αρκετούς παράγοντες. Θα πρέπει να αποθηκεύεται σε αεροστεγές δοχείο, σε σκοτεινό μέρος, σε θερμοκρασία δωματίου και για συγκεκριμένο χρονικό διάστημα.\nΠρομηθευτείτε δοχείο αποθήκευσης καφέ από την εταιρεία gusto products.


Η Εύκολη" Λία | Η Ευκολη" Λια | CinemaNews.gr\nΗ Εύκολη" Λία\nΗ Ευκολη" Λια\nΠρωταγωνιστούν: Ιωάννης Παπαζήσης, Αννα - Μαρία Παπαχαραλάμπους, Μιχάλης Ιατρόπουλος, Εύα Θεοτοκάτου, Πάνος Κρανιδιώτης\nΟ Σάββας (Ιωάννης Παπαζήσης) είναι πορτιέρης σε «in» club της Αθήνας. Ζει μόνος του σε ένα υπέροχο σπίτι και «κρισάρει» με την ανωριμότητα των γύρω του. Η κολλητή του τον πειράζει ότι συμπεριφέρεται σαν μεσήλικας. Απλά, ο Σάββας έτσι σκέφτεται και έτσι λειτουργεί. Η τουλάχιστον προτού τρακάρει (με όλη τη σημασία της λέξεως) με τη Λία (Αννα Μαρία Παπαχαραλάμπους), κόρη μεγαλοεπιχειρηματία, με σαδομαζοχιστικές τάσεις. Ο Σάββας αρχίζει ξαφνικά να πιστεύει στον έρωτα, την αγάπη, τα θεϊκά σημάδια. Πιστεύει ότι η Λία είναι εγκλωβισμένη και στην προσπάθειά του να τη σώσει θα καταστραφεί ο ίδιος.\nΔυστυχώς η «Εύκολη Λία» θα αποδειχθεί μάλλον Αδύσκολη υπόθεσηΑ για όσους την παρακολουθήσουν. Η έντονη βιντεοκλιπίστικη διάθεση του σκηνοθέτη μπορεί στην αρχή να εντυπωσιάζει, σύντομα όμως κουράζει, καταλήγοντας μάλιστα να θυμίζει περισσότερο μια καλογυρισμένη τηλεοπτική σειρά παρά κινηματογραφική ταινία. Δυστυχώς το ευφάνταστο της υπόθεσης τελικά εξαντλείται στον τίτλο της ταινίας. Το σημαντικότερο όμως πρόβλημα βρίσκεται στο σενάριο, όχι μόνο στη δράση αλλά κυρίως στη δομή. Οι πολλαπλές κορυφώσεις και η τεράστια τρίτη πράξη φανερώνουν μια σεναριακή αμηχανία που δεν μας βοηθάει να ενδιαφερθούμε πραγματικά για την ιστορία του ήρωα Σάββα.\nΟ πρωταγωνιστής Ιωάννης Παπαζήσης (Hardcore) είναι καλός σε ένα ρόλο που όμως φυσιογνωμικά δεν του ταιριάζει καθόλου, όμως η ψυχή της ταινίας είναι ο Βαγγέλης Σεϊτανίδης που την έγραψε και τη σκηνοθέτησε. Και ενώ στους δύο βασικούς ρόλους είχε αρκετά προβλήματα, ο Σεϊτανίδης τα κατάφερε πολύ καλύτερα στην διεύθυνση φωτογραφίας δημιουργώντας μια ενδιαφέρουσα ατμόσφαιρα για την δράση των ηρώων του. Ο εντυπωσιακός όμως φωτισμός και η ενδιαφέρουσα ατμόσφαιρα δεν είναι αρκετά για να γίνει μια καλή ταινία, ειδικά όταν λείπει ο σεναριακός κορμός.\nΠρεμιέρα στην Ελλάδα: 19-01-2006 | Διανομή: Filmcenter


Light Website : Νέες Ιδέες\nΒρίσκεστε εδώ: Αρχική Σελίδα >> Ιστορία του Φωτός >> Νέες Ιδέες\nΗ Κβαντική Ηλεκτροδυναμικη,(QED), είναι μια κβαντική θεωρία που ασχολείται με την αλληλεπίδραση φορτισμένων σωματιδίων με ένα ηλεκτρομαγνητικό πεδίο. Περιγράφει με τρόπο μαθηματικό την αλληλεπίδραση του φωτός με την ύλη, αλλά και κάθε φορτισμένου σωματιδίου με ένα άλλο. Για το λόγο ότι η συμπεριφορά των ατόμων και των μορίων είναι στη φύση της ηλεκτρομαγνητική, θεωρητικά όλα τα φορτισμένα σωματίδια μπορούν να εξετασθούν σε συνθήκες εργαστηρίου.\nΚάποια από τα ακριβέστερα τεστ της Κβαντικής Ηλεκτροδυναμικής έχουν να κάνουν με τις ιδιότητες των μιονίων. Η ώθηση αυτού του υποατομικού σωματιδίου έχει υπολογιστεί με ακρίβεια έξι δεκαδικών ψηφίων. Το γεγονός αυτό επιτρέπει ώστε η Κβαντική Ηλεκτροδυναμική να θεωρείται από τις ακριβέστερες θεωρίες στην ιστορία της Φυσικής.\nΤο 1926 ο Βρεττανός φυσικός P. A. M. Dirac έθεσε τις βάσεις της Κβαντικής Ηλεκτροδυναμικής περιγράφοντας την κίνηση και το σπιν των ηλεκτρονίων. Η Κβαντική Ηλεκτροδυναμική αναπτύχθηκε ακόμα περισσότερο στα τέλη της δεκαετίας του 1940 από τους Richard P. Feynman, Julian S. Schwinger και Tomonaga Shin'ichirx, o καθένας από τους οποίους δούλευε ανεξάρτητα από τους υπόλοιπους.\nH Κβαντική Ηλεκτροδυναμική βασίζεται στην ιδέα ότι φορτισμένα σωματίδια π.χ. ηλεκτρόνια ή ποζιτρόνια αλληλεπιδρούν με την εκπομπή ή την απορρόφηση φωτονίων. Τα φωτόνια αυτά υπάρχουν μεν, δεν μπορούν να γίνουν αντιληπτά δε, διότι αν συνέβαινε αυτό θα καταρριπτόταν η αρχή διατήρησης της μάζας ή της ενέργειας. Η ανταλλαγή σωματιδίων είναι απλώς η "δύναμη" της αλληλεπίδρασης, διότι τα αλληλεπιδρώντα σωματίδια μεταβάλλουν την ταχύτητα ή την ενέργειά τους κατά την απορρόφηση ή την εκπομπή φωτονίων. Τα φωτόνια, επίσης, μπορούν να εκπεμφθούν σε ελεύθερη κατάσταση και τότε μπορούν και να ανιχνευθούν.\nH αλληλεπίδραση δύο φορτισμένων σωματιδίων λαμβάνει χώρα σε μια σειρά από βήματα αυξανόμενης πολυπλοκότητας. Στην πιο απλή περίπτωση ένα μόνο φωτόνιο εμπλέκεται, στην επόμενη πιο απλή δύο φωτόνια κ.ο.κ. Όλα αυτά τα βήματα είναι δυνατόν να αναπαραχθούν γραφικά από διαγράμματα που σχεδιάστηκαν από τον Feynman. Τα διαγράμματα αυτά, πέρα της εποπτικότητας και της απλότητας που προσφέρουν, μπορούν να με ακρίβεια να περιγράψουν και μέσω αυτών να υπολογισθούν οι μεταβλητές του εκάστοτε προβλήματος. Βέβαια όσο σε μεγαλύτερο βάθος εξετάζει κάποιος τις υποατομικές διαδικασίες, τόσο υπολογιστικά πιο δύσκολες γίνονται οι διαδικασίες αυτές, ώσπου καταλήγουν σε άπειρο βάθος. Ωστόσο, η Κβαντική Ηλεκτροδυναμική υποστηρίζει ότι όσο πιο πολύπλοκή είναι η διαδικασία (π.χ. όσο μεγαλύτερος είναι ο αριθμός των εμπλεκόμενων φωτονίων) τόσο πιο απίθανο είναι αυτή να συμβεί.


Η Κομισιόν ζητεί από τη ΛΑΡΚΟ να επιστρέψει 136 εκατ. ευρώ\nΔημοσίευση 27 Μαρτίου 2014, 13:02 / Ανανεώθηκε 27 Μαρτίου 2014, 13:02\nΑθέμιτα έκρινε η Ευρωπαϊκή Επιτροπή τα κρατικά μέτρα στήριξης προς τη ΛΑΡΚΟ, υποστηρίζοντας πως προσέδωσαν στην επιχείρηση αθέμιτο πλεονέκτημα έναντι των ανταγωνιστών της, κατά παράβαση των κανόνων της Ε.Ε. για τις κρατικές ενισχύσεις.\nΟι αυξήσεις κεφαλαίου και οι εγγυήσεις του ελληνικού Δημοσίου ανέρχονταν συνολικά σε 136 εκατ. ευρώ. Σύμφωνα με την απόφαση της Κομισιόν, η ΛΑΡΚΟ πρέπει τώρα να επιστρέψει το ποσό εντόκως, ώστε να αμβλυνθούν οι στρεβλώσεις του ανταγωνισμού που προκλήθηκαν από την ασύμβατη ενίσχυση.\nΟρισμένα στοιχεία ενεργητικού της ΛΑΡΚΟ, που είναι κρατική επιχείρηση, βρίσκονται υπό ιδιωτικοποίηση, σημειώνει η Κομισιόν, η οποία απεφάνθη ακόμη ότι η υποχρέωση επιστροφής της ασύμβατης ενίσχυσης δεν θα μεταβιβαστεί στους αγοραστές αυτών των στοιχείων.\nΥπενθυμίζεται πως τον Μάρτιο του 2013, η Επιτροπή κίνησε σε βάθος έρευνα για ορισμένα μέτρα στήριξης της ΛΑΡΚΟ από το Ελληνικό Δημόσιο, όπως αύξηση κεφαλαίου ύψους 45 εκατ. ευρώ το 2009 και μια σειρά κρατικών εγγυήσεων την περίοδο 2008-2010. Τα μέτρα αυτά δεν κοινοποιήθηκαν στην Επιτροπή για προηγούμενη έγκριση, όπως απαιτούσαν οι κανόνες της Ε.Ε.\nΑπό την έρευνα προέκυψε ότι κανένας ιδιωτικός φορέας δεν θα είχε δεχθεί να επενδύσει στη ΛΑΡΚΟ υπό τέτοιους όρους και ότι, επομένως, τα εν λόγω μέτρα συνιστούσαν κρατική ενίσχυση κατά την έννοια των κανόνων της Ε.Ε.\nΗ ΛΑΡΚΟ αντιμετώπιζε οικονομικές δυσχέρειες τουλάχιστον από το 2008. Σύμφωνα με τους κανόνες της Ε.Ε, μια τέτοια επιχείρηση μπορεί να λάβει κρατική ενίσχυση στο πλαίσιο είτε σχεδίου αναδιάρθρωσης για τη διασφάλιση της μακροπρόθεσμης βιωσιμότητάς της, είτε σχεδίου εξυγίανσης για την εύρυθμη εκκαθάρισή της. Με τον τρόπο αυτό εξασφαλίζεται ότι το δημόσιο χρήμα δαπανάται στο ελάχιστο και δεν σπαταλάται σε προβληματικές επιχειρήσεις που διατηρούνται τεχνητά στην αγορά.\nΩστόσο, όπως αναφέρει σήμερα η Κομισιόν, η Ελλάδα δεν υπέβαλε ποτέ σχέδιο αναδιάρθρωσης ή εξυγίανσης της ΛΑΡΚΟ. Συνεπώς, τα μέτρα ενίσχυσης δεν μπορούν να δικαιολογηθούν βάσει των κανόνων της Ε.Ε.\nΗ Επιτροπή εξέτασε, σε χωριστή έρευνα, κατά πόσον η πώληση θα είχε ως αποτέλεσμα να συνεχίσει η επιχείρηση τη δραστηριότητά της με νέα επωνυμία. Ωστόσο, καθώς η πώληση διεξάγεται μέσω ανοικτών διαγωνισμών και αφορά μόνο μέρος των δραστηριοτήτων της ΛΑΡΚΟ, η Επιτροπή κατέληξε στο συμπέρασμα ότι δεν υφίσταται οικονομική συνέχεια και ότι η πώληση δεν πραγματοποιείται για να αποφευχθεί η επιστροφή της ασύμβατης κρατικής ενίσχυσης.\nΣυνεπώς, η υποχρέωση επιστροφής της ασύμβατης ενίσχυσης δεν θα μεταβιβαστεί στους αγοραστές των εν λόγω στοιχείων ενεργητικού, αλλά θα εξακολουθήσει να βαρύνει τη ΛΑΡΚΟ.


Ελάτη: ένα από τα ομορφότερα αλπικά τοπία στην Ελλάδα | Ταξίδια\nΠηγή εικόνας: travel.eleftheriaonline.gr\nΈνας ορεινός προορισμός, μαγικός και άγνωστος, είναι η Ελάτη. Όσοι ταξίδεψαν μέχρι τη Θεσσαλία και βίωσαν αυτή την εμπερία λένε πως είναι από τα ομορφότερα αλπικά τοπία στην Ελλάδα. Είναι το ελατόδασος, οι χιονισμένες βουνοκορφές και τα ποτάμια. Είναι τα γεφύρια και οι παραδοσιακοί οικισμοί.\nΠώς να πάω και πού να μείνω;\nΣτην Ελάτη θα φτάσετε οδικά με δικό σας όχημα. Οι αποστάσεις από μεγάλες πόλεις είναι: 360 χλμ από Αθήνα, 254 χλμ από Θεσσαλονίκη και 330 χλμ από Πάτρα. Πινακίδες προς το χωριό Ελάτη θα συναντήσετε, αφού περάσετε τα Τρίκαλα και έπειτα την κωμόπολη Πύλη και το Περτούλι.\nΗ διαμονή σας θα είναι άνετη επιλέγοντας ανάμεσα σε διάφορα καταλύματα, όπως παραδοσιακοί ξενώνες και ξενοδοχεία. Ιδανικά, θα μπορούσατε να συνδυάσετε τα γραφικά χωριά, με ξενώνες χτισμένους από πέτρα και διακοσμημένους με ξύλο και τζάκι στο εσωτερικό τους. Στο Ελάτη μπορείτε να επιλέξετε τον Ξενώνα Φριτζάτο, το Αρχοντικό Τσιμπώνη, Ξενώνας 4 εποχές, Ξενοδοχείο Μικρή Άρκτος, Ξενώνας Θεοδώρου, Ξενώνας Μπρίζη και άλλα πολλά ανάλογα με τις προτιμήσεις σας.\nΣτην Ελάτη υπάρχει οργανωμένο αναρριχητικό πεδίο στην θέση Κόκκινος Βράχος. Το ύψος του είναι 60 μέτρα και ο επισκέπτης μπορεί να διαλέξει ανάμεσα από 7 αναρριχητικές διαδρομές, αναλόγως με τον βαθμό δυσκολίας και τις δυνατότητες του.\nΠηγή εικόνας: kroupi.gr/\nΤι καλύτερο από μια βόλτα ανάμεσα στα δάση της περιοχής! Ακόμη κι αν δεν είστε λάτρεις της πεζοπορίας, με έναν περίπατο θα γνωρίσετε της ομορφιές της φύσης και θα χαλαρώσετε. Και για σας που δεν φημίζεστε για την παρατηρητικότητα και τον προσανατολισμό σας, οι διαδρομές είναι σηματοδοτημένες για παν ενδεχόμενο.\nΛίγο έξω από το χωριό Ελάτη, ή αλλιώς Τύρνα όπως το λένε οι ντόπιοι, υπάρχουν ιππικοί όμιλοι που σου προσφέρουν μια μαγική εμπειρία. Μπορείτε να ιππεύσετε άλογα με την βοήθεια ειδικών και να περιπλανηθείτε στο ελατόδασος και στα λιβάδια.\nΑνάμεσα στα χωριά Ελάτη και Περτούλι βρίσκεται το χιονοδρομικό κέντρο Περτουλίου σε μια ιδιαίτερη γεωγραφική περιοχή. Αρκετός κόσμος επισκέπτεται το χιονοδρομικό κέντρο, κατά τους χειμερινούς μήνες.\nΠηγή εικόνας: www.elati-pertouli.gr\nΟ σχεδιασμός του είναι ιδιαίτερα προσιτός για οικογένειες, αφού διατίθεται εξοπλισμός και οι πίστες είναι ομαλές. Ακόμη, υπάρχει διαμορφωμένος χώρος για ζεστασιά, κουβεντούλα και ζεστή σοκολάτα.\nΚάθε τόπος έχει και ξεχωριστές γεύσεις. Μια επίσκεψη σε ένα από τα τοπικά μαγαζιά της Ελάτης θα σας φέρει κοντά στην παράδοση του τόπου. Βότανα, ντόπια γλυκίσματα και παραδοσιακά προϊόντα φτιαγμένα με αγάπη και μεράκι για να δοκιμάσετε και γιατί όχι να αγοράσετε για το σπίτι.\nΣε απόσταση περίπου 15 χλμ. βρίσκεται το χωριό Πύλη και το εντυπωσιακό πέτρινο τοξωτό γεφύρι Πύλης ή της Πόρτας που τραβάει πλήθος επισκεπτών. Αξίζει μια στάση πριν ανηφορίσετε για το χωριό Ελάτη. Επίσης, είναι ώρα για χαλάρωση αφού κοντά στο γεφύρι υπάρχει οργανωμένος χώρος με παγκάκια, και δίπλα καφετέρια για να απολαύσετε το καφεδάκι σας.\nΠηγή εικόνας: mapio.net / Φωτογράφος: Φωτάκος\nΠηγή εικόνας: mapio.net / Φωτογράφος: Γιάννης Καλλιάφας\nΚαι μόνο από τις φωτογραφίες είναι πραγματικά εντυπωσιακό το θέαμα. Η αλήθεια είναι πως στην θέση σας το πρώτο που θα έκανα είναι να αποθανατίσω το τοπίο με την φωτογραφική και να απολαύσω το μοναδικό αξιοθέατο.\nΚι όταν πεινάσω;\nΣτην Ελάτη θα συναντήσετε αρκετές παραδοσιακές ταβέρνες, με ιδιαίτερη διακόσμηση και φιλόξενο προσωπικό. Ταβερνάκια για να δοκιμάσετε ντόπια πιάτα, μαγειρεμένα με τον δικό τους τρόπο. Θα δοκιμάσετε παλιές συνταγές, που η γεύση τους θα σας ταξιδέψει μέχρι το παρελθόν, και ίσως στο τέλος της επίσκεψης ζητήσετε και τη συνταγή. Πιάτα που αξίζουν είναι: αγριογούρουνο, αρνάκι γάστρας και παραδοσιακές πίτες.\nΣυγκέντρωσα μερικά ταβερνάκια και είναι σειρά σας να δείτε τι ταιριάζει στα γούστα σας: Τα Κανάβια, Οινομαγειρείο/Ταβερνείο – Το Ανώγι, Ταβέρνα ο Γιάννης, η Βλάχα, Ταβέρνα Ευτυχία, Ταβέρνα Παπαναστασίου και σίγουρα υπάρχουν κι άλλα.\nΈνα καταπράσινο χωριό κοντά στην πόλη των Τρικάλων. Προτείνω σε εσάς που μένετε ή μπορεί να βρεθείτε στα Τρίκαλα να κάνετε μια επίσκεψη στην Ελάτη.


Καλέντζι, οικισμός (υψόμ. 620 μ. ) του νομού Ιωαννίνων, 31 χλμ. ΝΑ της πόλης των Ιωαννίνων.\nΤο Καλέντζι Ιωαννίνων είναι ορεινός οικισμός του νομού Ιωαννίνων και βρίσκεται στο νότιο άκρο του νομού, στην πρώην επαρχία Δωδώνης. Ήταν έδρα του δήμου Κατσανοχωρίων.σε υψόμετρο 620 μέτρων. κατά την απογραφή του 2001 είχε 365 κατοίκους, οι οποίοι ασχολούνται κυρίως με την κτηνοτροφία και τη γεωργία.\nΥπάρχουν δυο εκδοχές για την ονομασία του χωριού: Η πρώτη αναφέρει ότι στο κάστρο πέρναγε τους καλοκαιριάτικους μήνες η κόρη του βασιλιά Τόμαρου, η Εκάλη. Απέναντι από το κάστρο ήταν χτισμένο το χωριό που οι κάτοικοι το είχαν ονομάσει ΕΚΑΛΗ για χάρη της όμορφης βασιλοπούλας. Όταν το κάστρο έπεσε στα χέρια των Σλάβων το ονόμασαν Εκάληντζ. Αργότερα όταν εξελληνίστηκε η Σλαβική ονομασία το Εκάληνζ, έγινε Καλένζι. Η δεύτερη εκδοχή και πιο πιθανή, αναφέρει πως το όνομα στο χωριό το χαρίζει το κάστρο. Το μικρό κάστρο στα τουρκικά λέγεται Καλαί-ντζικ και με το πέρασμα του χρόνου έμεινε και στο χωριό το όνομα εξελληνισμένο ΚΑΛΕΝΤΖΙ.\nΤ.δ. Καλεντζίου -- το Καλέντζιον [ 362 ]\nΜε το Πρόγραμμα Καλλικράτης το Καλέντζι είναι οικισμός της Περιφερειακής Ενότητας Ιωαννίνων της Περιφέρειας Ηπείρου, στον Δήμο Βορείων Τζουμέρκων στην Τοπική Κοινότητα Καλεντζίου της Δημοτικής Ενότητας Κατσανοχωρίων.


Σε αυτό το άρθρο σχετικά με τον προγραμματισμό των κλειδιών αυτοκινήτου θα ξεκινήσουμε με ένα από τα εμπορικά σήματα, τα πιο δημοφιλή στον κόσμο, τη Volkswagen. Σκοπός μας είναι να σας προειδοποιήσουμε για πιθανές δυσκολίες και λεπτομέρειες που μπορεί να προκύψουν από την προσπάθεια ανεξάρτητου προγραμματισμού του κλειδιού ή για να είναι σωστό να αγοράσετε τον αναμεταδότη που είναι απαραίτητο για εσάς και να επιλέξετε εργαστήριο προγραμματισμού κλειδιού. Το σύστημα ακινητοποίησης στα αυτοκίνητα Volkswagen χωρίζεται σε διάφορες γενιές, η κατά προσέγγιση διαβάθμιση των γενεών συμβαίνει με τα έτη, αλλά σε κάθε περίπτωση η παραγωγή ακινητοποιητή δεν μπορεί να συμπέσει καθώς η μετάβαση σε άλλη προήλθε από τη μία γενιά σταδιακά. Όλα όσα περιγράφουμε στο άρθρο μας μπορούν να εφαρμοστούν και σε άλλες μάρκες του ομίλου VAG (SEAT, VW, Skoda, Audi). Για τον προγραμματισμό του κλειδιού, θα χρειαστείτε κωδικό PIN από το σύστημα ακινητοποίησης. Κατά την εισαγωγή εσφαλμένου PIN, το αυτοκίνητο για κάποιο χρονικό διάστημα περνάει στη λειτουργία Χρόνος αποκλεισμού. Αυτή τη στιγμή ο προγραμματισμός του κλειδιού είναι αδύνατος.\nVolkswagen. Μοντέλα για το διάστημα 1992 - 2000.\nΠληροφορίες σχετικά με τα κλειδιά των αυτοκινήτων Volkswagen αυτών των ετών, αποθηκεύονται στο ξεχωριστό μπλοκ (IMMO BOX). Σε αυτά τα μπλοκ χρησιμοποιείται ο αναμεταδότης ID13, ή τα ανάλογα του, για παράδειγμα το Τ5. ID33, ID42, ID48 χρησιμοποιούνται λιγότερο συχνά. Υπάρχουν δύο επιλογές προγραμματισμού. Η πρώτη επιλογή, μπορούμε να αντιγράψουμε στις νέες πληροφορίες αναμεταδότη από το ήδη προγραμματισμένο κλειδί, που είναι ο κλώνος κλειδιών. Η δεύτερη επιλογή αν δεν υπάρχει προγραμματισμένο κλειδί, τότε είναι δυνατή η εισαγωγή πληροφοριών σε νέο κλειδί, ταυτόχρονα πρέπει να γνωρίζουμε τον κωδικό PIN από το σύστημα ακινητοποίησης. Επίσης, στα αυτοκίνητα αυτών των ετών, το σύστημα ακινητοποίησης μπορεί να αποσυνδεθεί με ασφάλεια.\nΓια τον προγραμματισμό των πλήκτρων είναι δυνατή η χρήση του εξοπλισμού τόσο του αντιπροσώπου όσο και του ιδιοκτήτη του Volkswagen VAG COM (ο PIN-CODE δεν διαβάζει). Ή είναι δυνατή η χρήση σχεδόν οποιουδήποτε προγραμματιστή για τα κλειδιά αυτοκινήτων που είναι σε θέση να διαβάζουν PIN-CODE και να γράφουν τα πλήκτρα κάτω.\nVolkswagen. Μοντέλα περίπου 2000-2003.\nΟι πληροφορίες σχετικά με τα πλήκτρα των αυτοκινήτων Volkswagen αυτών των ετών αποθηκεύονται σε πίνακα μετρητών. Σε αυτά τα αυτοκίνητα χρησιμοποιείται ο αναμεταδότης (chip) ID48. Σε αντίθεση με το τσιπ ID13, το τσιπ ID48 δεν αντιγράφεται, δηλαδή είναι αδύνατο να γίνει κλώνος. Στην πώληση υπάρχουν οι αναμεταδότες ID48W που προορίζονται για την αντιγραφή τσιπ ID48, αλλά η διαδικασία αντιγραφής δεν είναι λιγότερο δύσκολη από την καταγραφή νέου κλειδιού. Επομένως, δεν θα εξετάσουμε αυτόν τον τρόπο σε αυτό το άρθρο. Η διαδικασία προγραμματισμού και ο χρησιμοποιούμενος εξοπλισμός επαναλαμβάνει πλήρως τη διαδικασία προγραμματισμού των αυτοκινήτων για το 1992-2000. Διαφορά μόνο ότι το τσιπ ID48 χρησιμοποιείται.\nVolkswagen. Μοντέλα περίπου 2003-2005.\nΑυτές οι αλλαγές έχουν συμβεί μόνο όταν ο παραγωγός άρχισε να χρησιμοποιεί το τσιπ ID48 που κατασκευάστηκε με το make του αυτοκινήτου (SEAT-TP22, VW-TP23, Skoda TP-24, Audi TP25) αυτοκίνητο, πρέπει να το προετοιμάσετε στο παρελθόν με το TP48. Ο αντιπρόσωπος δεν θα είναι σε θέση να προετοιμάσει το τσιπ, χρησιμοποιούν ήδη εκ των προτέρων προετοιμασμένα κλειδιά από το εργοστάσιο. Θα είναι σε θέση να προετοιμάσει τον αναμεταδότη ή τον πωλητή αυτού του τσιπ, ή σε εργαστήριο προγραμματισμού κλειδιών αυτοκινήτων.\nVolkswagen. Μοντέλα περίπου 2006-2009.\nΣε μοντέλα αυτών των ετών το chip ID48, αλλά σε αντίθεση με την προηγούμενη γενιά, εκτός από την προετοιμασία του chip κάτω από το make του αυτοκινήτου, πριν χρησιμοποιηθεί το κλειδί, στο τσιπ είναι απαραίτητο να εισαγάγετε πληροφορίες στο τσιμέντο του σκυροδέματος ( Component Security), αυτός ο κωδικός αντιπροσωπεύει επτά κελιά σε κάθε ένα από τα οποία είναι ο κωδικός δύο θέσεων. Έξι τέτοια κύτταρα αποθηκεύονται στο πακέτο ελέγχου του κινητήρα και τα επτά κελιά αποθηκεύονται στο πάνελ του μετρητή. Για να μάθετε την Ασφάλεια Component (CS) είναι απαραίτητο ακριβός προγραμματιστής, όπως SUPER VAG, ABRITES, VVDI. Ο αντιπρόσωπος δεν θα είναι σε θέση να δώσει πληροφορίες για το CS. Ας συνοψίσουμε το αποτέλεσμα, για τον προγραμματισμό του τσιπ είναι απαραίτητο να χρησιμοποιήσουμε τον αναμεταδότη ID48 που είναι προετοιμασμένος κάτω από το make του αυτοκινήτου (TP23) με τα καταχωρημένα δεδομένα του CS. Είναι ικανό να προετοιμάσει το τσιπ υπό ρεκόρ μόνο σε εξειδικευμένο συνεργείο για την παραγωγή αυτοκινήτου κλειδιών. Εάν θέλετε να παραγγείλετε το κλειδί με τον αριθμό VIN, μέσω του αντιπροσώπου, τότε θα έρθει ήδη προετοιμασμένη κάτω από TP23 και CS\nVolkswagen. Μοντέλα περίπου 2010-2014.\nΤα μοντέλα αυτών των χρόνων έχουν επίσης ID48 μάρκες, αλλά η καταγραφή του τσιπ απαιτεί την αρχική προετοιμασία του σε χωματερή, την προετοιμασία του αναμεταδότη (Chip) στην χωματερή χωρίς εξειδικευμένο προγραμματιστή, όπως SUPER VAG, ABRITES, VVIDI είναι αδύνατο . Για τον προγραμματισμό της καθαρής διεύθυνσης ID48 σε εξειδικευμένα εργαστήρια. Ή για ανεξάρτητο προγραμματισμό ή προγραμματισμό στον αντιπρόσωπο, είναι απαραίτητο να παραγγείλετε το κλειδί με αριθμό VIN από το εργοστάσιο.\nVolkswagen Touareg μέχρι το 2010.\nΌλα τα Tuareg μέχρι το 2010 έχουν το KESSY μπλοκ, οι πληροφορίες σχετικά με τα κλειδιά (μάρκες) αποθηκεύονται σε αυτό. Εκεί χρησιμοποιείται το τσιπ ID46. Αυτός ο αναμεταδότης μπορεί να αντιγραφεί από το πλήκτρο εργασίας στον κλώνο TPX4, αλλά αν δεν έχουμε κανένα κλειδί εργασίας ή για μας είναι απαραίτητο το κλειδί εκφόρτισης με κουμπιά του κεντρικού κάστρου, θα πρέπει να προγραμματίσουμε το τσιπ όπως συνήθως. Όπως και για όλες τις Volkswagens, για τον προγραμματισμό του τσιπ θα πρέπει να γνωρίζουμε τον κωδικό PIN, την προετοιμασία του τσιπ πριν από την εγγραφή που απαιτείται στα μοντέλα από το 2006. Είναι δυνατό να προγραμματιστεί το τσιπ μέσω του διαγνωστικού προγράμματος VAG COM (Το PIN-CODE δεν διαβάζει). Ή είναι δυνατή η χρήση σχεδόν οποιουδήποτε προγραμματιστή των πλήκτρων αυτοκινήτου που είναι σε θέση να διαβάζει PIN-CODE και να γράφει κάτω τα κλειδιά. Κουμπιά του κεντρικού κάστρου, ταυτόχρονα, προγραμματίζονται αυτόματα.\nVolkswagen Touareg μετά το 2010.\nΑυτά τα αυτοκίνητα μετά το 2010 πηγαίνουν από πλήκτρα SMART με επεκταμένη μνήμη, είναι αδύνατο να αντιγράψετε (για κλωνοποίηση) ένα τέτοιο κλειδί. Πριν από τον προγραμματισμό του νέου κλειδιού ή του τσιπ είναι απαραίτητη η προετοιμασία του σε διάφορα τμήματα του αυτοκινήτου. Είναι δυνατή η προετοιμασία του αναμεταδότη μέσω του ακόλουθου εξειδικευμένου προγραμματιστή της ABRITES, VVDI. Ο προγραμματισμός τέτοιων πλήκτρων πραγματοποιείται ή από τον αντιπρόσωπο (παραγγελιών με το κλειδί αριθμού VIN) ή σε εξειδικευμένο συνεργείο για την παραγωγή κλειδιών. Για να πειραματιστείτε ή να δοκιμάσετε τις δυνάμεις από ένα τέτοιο αυτοκίνητο, κατηγορηματικά δεν συμβουλεύουμε. Επισκευές αυτοκινήτων μετά από λανθασμένη προσπάθεια εγγραφής μπορεί να κοστίσει το ατυχές κύριο στο ποσό σε 5000 δολάρια.\nΤο κλειδί προγραμματισμού Toyota Prius Φεβρουάριος 1, 2020


Φεντερίκο Γκαρθία Λόρκα: Αύγουστο ο ποιητής και οι λέξεις... - Newpost.gr\nτου Newsroom Δημοσίευση 20 Αυγούστου 2013, 17:25 / Ανανεώθηκε 20 Αυγούστου 2013, 18:58 Φεντερίκο Γκαρθία Λόρκα: Αύγουστο ο ποιητής και οι λέξεις του στάλθηκαν στο εκτελεστικό απόσπασμα! Από την Αλεξάνδρα Τσόλκα\n19 Αυγούστου του 1936. Ξημερώματα. Στην υπόσχεση της μέρας και στην ασφάλεια του σκοταδιού. Σκιές οι παραστρατιωτικοί οπαδοί του Φράνκο, του δικτάτορα που βύθισε την Ισπανία σε ερέβη ανελευθερίας. Ο ποιητής, ο ζωγράφος, ο δραματουργός, ο θεατρικός σκηνοθέτης, ο επαναστάτης Φεντερίκο Γκαρθία Λόρκα στήνεται μαζί με αλλά τρία άτομα, σε έναν τοίχο, μπροστά από τις κάνες ενός ερασιτεχνικού, γκροτέσκο σχεδόν, θλιβερού αλλά αποτελεσματικού εκτελεστικού αποσπάσματος. Θάνατος. Ο άνθρωπος πεθαίνει. Ο θρύλος μόλις γεννιέται.\n… Ο Φεντερίκο Γκαρθία Λόρκα γεννήθηκε το 1898 στο Φουέντε Βακέρος, στην πολύχρωμη, φωτεινή, φτωχική Ανδαλουσία. Ήταν γιoς ενός αγρότη και μιας δασκάλας πιάνου. Στα 11 του, η οικογένεια του θα μετακομίσει στη Γρανάδα. «Αν μπορούσες να δεις πώς είναι στ' αλήθεια η Ανδαλουσία!» έγραφε μεγάλος πια, σε κάποιον φίλο, «μόνο για να περπατήσει κανείς πρέπει να ανοίξει λαγούμια μέσα στο χρυσό φως, όπως οι τυφλοπόντικες στο σκοτεινό τους περιβάλλον. Τα λαμπερά μεταξωτά δίνουν μια υφή αγαλμάτων του Μιχαήλ Αγγέλου στα οπίσθια των γυναικών. Τα κοκόρια καρφώνουν πολυτελείς μπαντερίγιες στον λαιμό της αυγής κι εγώ μαυρίζω από τον ήλιο και την πανσέληνο».\nΉταν, πάντα, ασθενική φύση. Ως τα τρία του δεν μιλούσε. Περπάτησε στα τέσσερα χρόνια του και για πολλά χρόνια κούτσαινε ελαφρά. Θεωρούσε πως σφραγίδα στη ψυχή του για ότι έγινε μετά, ήταν όταν παρακολούθησε, για πρώτη φορά έναν θίασο Τσιγγάνων που έπαιζαν κουκλοθέατρο.\nΜετά από πιέσεις του πατέρα του, γράφτηκε στη Νομική Σχολή του Πανεπιστημίου της Γρανάδα, την οποίαν όμως άφησε νωρίς, για να ασχοληθεί με τη λογοτεχνία, τη μουσική και τη ζωγραφική. Μεγάλο κέρδος του η ελευθερία της Φοιτητικής Κατοικίας του Πανεπιστημίου της Μαδρίτης, που τότε λειτουργούσε ως ανοιχτό πανεπιστήμιο, πολιτιστικό κέντρο, της ισπανικής πρωτεύουσας. Εκεί συνάντησε τον Σαλβαδόρ Νταλί, τον σκηνοθέτη Λουίς Μπουνιουέλ, τον ποιητή Ραφαέλ Αλμπέρτι και τον Χιμένεθ. Την ίδια περίοδο συνέθεσε τα πρώτα του ποιήματα που κυκλοφόρησαν το 1921, με τίτλο Βιβλίο Ποιημάτων. Λίγο νωρίτερα, το 1918, είχε δημοσιεύσει το έργο Εντυπώσεις & Τοπία περιδιαβαίνοντας την Καστίλη.\nΛάτρεψε τη λαϊκή μουσική της Ισπανίας, τις παραδόσεις της τσιγγάνικης μουσικής, τους παραδοσιακούς στίχους των τραγουδιών. Θεωρούσε δε, πως αυτά ήταν η βάση των ποιητικών και πνευματικών του ενορμήσεων. Δημιούργημά του, εκείνη την εποχή, ήταν το Ποίημα Του Κάντε Χόντο, λαϊκό τραγούδι της Ανδαλουσίας, που τραγουδιέται από τσιγγάνους με συνοδεία κιθάρας και λίγο αργότερα, το 1924, ξεκίνησε να γράφει το Ρομανθέρο Χιτάνο, έργο που ολοκλήρωσε τελικά το 1927, σύνθεση 18 ποιημάτων με σταθερή στιχουργική μορφή, έκφραση μιας από τις αρχαιότερες μορφές ισπανικής ποίησης. Την ίδια περίοδο συνέθεσε και την Ωδή Στον Σαλβαντόρ Νταλί ενώ παράλληλα έγραψε το θεατρικό έργο Μαριάνα Πινέδα, που πρωτοπαρουσιάστηκε στη Βαρκελώνη, την ίδια χρονιά, σε σκηνογραφία Νταλί, σημειώνοντας επιτυχία.\nΤα έτη 1929-1930, αναζήτησε νέες πηγές έμπνευσης και ταξίδεψε στις ΗΠΑ και στην Κούβα. Οι εμπειρίες του στις Ηνωμένες Πολιτείες αξιοποιήθηκαν στο ποίημα «Ένας Ποιητής Στη Νέα Υόρκη». Επέστρεψε στην Ισπανία το 1931 και συνέθεσε το Ντιβάνι Της Ταμαρίτ, ενώ παράλληλα δούλεψε και πάνω σε έργα για το κουκλοθέατρο. Εκεί έδειξε ξεκάθαρα πως επέλεγε ως κύρια ενασχόλησή του, τη συγγραφή θεατρικών και τα τρία τελευταία χρόνια της ζωής του ολοκλήρωσε τις κορυφαίες του δημιουργίες: Το Σπίτι Της Μπερνάρντα Άλμπα, Ματωμένος Γάμος, Γέρμα, Θρήνος Για Τον Ιγνάθιο Σάντσεθ Μεχίας. Όλα τα ποιητικά του δράματα, έχουν έντονο το στοιχείο της κοινωνικής καταπίεσης, την ανισότητα, την κοινωνική αδικία, την εκμετάλλευση, την ανελευθερία.\nΜε την εγκαθίδρυση της Δημοκρατίας, οργάνωσε μία θεατρική ομάδα υπό την ονομασία La Barroca, η οποία με τη βοήθεια του Υπουργείου Παιδείας, έδωσε παραστάσεις κλασσικών έργων σε χώρους εργατών κι αγροτικές περιοχές. Ταξιδεύει στη Μόσχα της πολλά υποσχόμενης τότε στο γύρισμα της ιστορίας, σοβιετικής εποχής και επιστρέφοντας στη μεσογειακή του γη, συντάσσει μια διακήρυξη συγγραφέων κατά του φασισμού κι ξεκίνησε να γράφει μια σειρά θεατρικών σκηνών με μορφή επιθεώρησης, ωστόσο τον Ιούλιο της ίδιας χρονιάς, ξέσπασε ο ισπανικός εμφύλιος πόλεμος.\nΟ δικαστής Γκαρθόν, πιθανόν φοβούμενος την περίπτωση σύμπνοιας του Ανώτατου Δικαστηρίου με τον Θαραγόθα, έστειλε την υπόθεση στα κατά τόπους δικαστήρια, επιχειρώντας έτσι να κρατήσει την υπόθεση ανοιχτή. Τελικά δόθηκε το «πράσινο φως» και η οικογένεια του Λόρκα που είχε αρχικά αντιρρήσεις, στο τέλος έδωσε τη συγκατάθεσή της και οι εργασίες ξεκίνησαν τον Νοέμβριο του 2009. Στο κενοτάφιο δε βρέθηκε τίποτα από τον Φεντερίκο Γκαρθία Λόρκα. Ίσως έτσι να 'ναι καλύτερα. Ίσως τάφος και μνημείο του να 'ναι όλη η γη της Ισπανίας.\nΟ Νίκος Βιδάλης γράφει με μεγάλο σεβασμό και τρυφερότητα, ανάμεσα σ' άλλα σε ένα αφιέρωμα για τον ποιητή:\nΟ Λόρκα ήταν ομοφυλόφιλος, «όνειδος» για την εποχή και πρόκληση που η συντηρητική κοινωνία της Ανδαλουσίας δεν μπορούσε να την αντέξει. Ωστόσο η ομοφυλοφιλία του ως πιθανή αιτία της δολοφονίας του άρχισε να εξετάζεται τα τελευταία κυρίως χρόνια. Αλλά οι σχετικές υποθέσεις είναι παρακινδυνευμένες. Το πιθανότερο είναι ότι δύσκολα θα έπαιρναν την απόφαση να εκτελέσουν έναν από τους πιο διάσημους ποιητές της Ισπανίας τα μέλη της τοπικής φάλαγγας, αν δεν υπήρχε άνωθεν εντολή. Ο θάνατός του έριξε μια σκιά στα σύγχρονα ισπανικά γράμματα. Εβδομήντα πέντε χρόνια αργότερα, η σκιά αυτή μοιάζει ακόμη πιο βαριά»...\nΓκαρθία Λόρκα δωρεάν η τυφλότητα...»…